title: Virtavesien kunnostus

text:
Virtavesillä tarkoitetaan laajasti ottaen virtaavan veden (vesistö)kokonaisuuksia, joilla on omaleimainen eliöstönsä. Erityspiirteinä ovat kosket ym. muut virtapaikat. Lisäksi virtavesissä voi olla myös järvimäisiä piirteitä, kuten myös järvissä voi olla jokimaisia osia
(esim. salmet). Vesilaki määrittelee joeksi virtaavan veden vesistön joka on soutukelpoinen tai jonka keskivirtaama on vähintään 2 m3 / s. Virtavesityyppeihin kuuluvat myös
niin sanotut pienvedet eli purot ja norot. Virtavedet ovat usein Suomessa uhanalaisia.


title: Virtavesien kunnostus

text:
Virtavesien kunnostustarvetta aiheuttavat muun muassa voimatalouskäyttö, jonka seurauksena vesistöt saattavat kärsiä vedenlaadun heikkenemisestä ja rantojen eroosiosta, purojen ja jokien perkaukset tulvasuojelun ja maankuivatuksen tarpeisiin sekä vesistöjen perkaukset uiton tarpeisiin. Voimatalousrakentamisella on ollut merkittäviä kielteisiä vaikutuksia myös koski- ja virtaelinympäristöihin sekä vaelluskalojen luontaiseen lisääntymiskiertoon.
Virtavesien kunnostuksilla pyritään saavuttamaan useita ekologisia, taloudellisia, maisemallisia ja vedenlaadullisia hyötyjä. Virtavesien kunnostuksesta aiheutuvia hyötyjä ovat muun muassa eliöstön, uoman rakenteen ja virtausolojen monipuolistuminen ja vesistöjen veden laadun paraneminen. Virtavesien kunnostuksia on tehty enimmäkseen kalataloudellisista syistä, mutta nykyisin kunnostukset toteutetaan kokonaisvaltaisemmin, koko vesiekosysteemi huomioon ottaen. Virtavesien kunnostuksilla vesistö pyritään palauttamaan lähemmäksi luonnontilaa suoraan vesistöön kohdistuvilla toimenpiteillä. Virtavesien kunnostusta tukee EY:n vesipolitiikan puitedirektiivi.


title: Virtavesien kunnostus

text: Esimerkiksi puun uittoa varten perattuja jokia ja koskia on kunnostettu vesittämällä kuivia uomanosia, lisäämällä syvyysvaihteluita ja kutusoraikkojen määrää.


title: Vesistöjen kunnostus

text: Vesistön kunnostus tarkoittaa toimenpiteitä, jotka kohdistuvat itse vesistöön tai siihen välittömästi liittyvään ranta-alueeseen ja joiden tavoitteena on vesistön käyttökelpoisuuden ja tilan parantaminen tai säilyttäminen.


title: Vesistöjen kunnostus

text: Kunnostustarpeen syitä ovat esimerkiksi vesistöjen perkaukset maankuivatuksen takia, valuma-alueelta tuleva kuormitus ja voimatalouskäyttö. Näistä toimenpiteistä aiheutuu muun muassa vesistön mataluutta, heikkoa vedenlaatua, rantojen eroosiota, liiallista kasvillisuutta, rehevöitymistä, happamoitumista ja arvokalojen puutetta.


title: Vesistöjen kunnostus

text: Vesistöjen tilan koheneminen parantaa vesieliöstön elinolosuhteita, vedenlaatua ja vesistöjen virkistyskäyttömahdollisuuksia. Suoraan vesistöön kohdistuvien toimenpiteiden lisäksi, on tärkeää huolehtia vesistön valuma-alueen tilasta, erityisesti hajakuormituksen vähentämisestä. Taajama-alueilla vesistöjen kunnostaminen on tärkeää paitsi luonnonarvojen, myös vesistöjen virkistyskäytön mahdollisuuksien turvaamiseksi.


title: Jokien kunnostus

text: Jokien kunnostus on toimintaa, jolla pyritään muuttamaan joen tilaa paremmaksi. Jokien kunnostus keskittyy usein koskipaikkoihin, ja tavoitteena on useimmiten palauttaa kaloille suotuisat olosuhteet ennallistamalla aiemmin perattuja virtapaikkoja. Kunnostuksen jälkeisinä vuosina harjoitetaan joen hoitoa, jolloin tavoitteena on ylläpitää kunnostustöissä saavutettua hyvää tilaa.


title: Jokien kunnostus

text: Suomessa on paljon jokia, jotka kaipaavat kunnostusta. Kunnostustarvetta aiheuttavat esimerkiksi jokien perkaukset maankuivatuksen ja tulvasuojelun takia, voimatalouskäyttö, tai valuma-alueelta tuleva kuormitus, joka voi aiheuttaa jokien happamoitumista, rehevöitymistä ja umpeenkasvua, tai vedenlaadun heikkenemistä. Voimatalouskäytössä olevat joet kärsivät rantojen eroosiosta, ja vedenlaadun heikkenemisestä. Usein myös virtavesille tyypillinen eliöstö taantuu.


title: Jokien kunnostus

text: Peratuille joille tyypillisiä ongelmia ovat myös virtaamien säätely ja muuttuneet virtausolosuhteet, uomien syventäminen, pengertäminen ja suoristaminen. Eliöstön elinolosuhteita heikentävät joen rakenteellisen yksipuolisuuden lisäksi myös huono vedenlaatu ja usein suuret lämpötilavaihtelut.


title: Jokien kunnostus

text: Jokien kunnostukset perustuvat suurimmaksi osaksi eliöstön elinolojen parantamiseen ja kalastusmahdollisuuksien lisäämiseen. Joen mutkittelun lisääminen monipuolistaa uomaa ja parantaa mahdollisuuksia alkuperäisen eliöstön palautumiselle. Voimatalouskäytössä olevilla joilla voi toteuttaa erilaisia hoito- ja kunnostustoimenpiteitä, muun muassa rantojen eroosiosuojausta, pohjapatojen rakentamista ja maisemointitöitä.


title: Jokien kunnostus

text:
Kunnostustoimenpiteissä kannattaa ottaa huomioon joen valuma-alueen tila ja hajakuormitus. Suomessa on 80% metsätalousmaata, joten metsätaloudella on suuri merkitys jokien tilaan.
Esimerkiksi taloudellisen tuen ja tiedotuksen avulla voidaan vaikuttaa hajakuormituksen vähenemiseen.


title: All the Things You Are

text: ”All the Things You Are” on Jerome Kernin säveltämä ja Oscar Hammerstein II:n sanoittama musiikkikappale vuoden 1939 lyhytaikaiseksi jääneestä Broadway-musikaalista "Very Warm for May". Monimutkaisesta harmoniasta johtuen Kern ei odottanut sävellyksen menestyvän, mutta siitä tuli nopeasti suosittu muun muassa Tommy Dorseyn ja Artie Shaw’n nauhoitusten myötä. Kappaleen ovat nauhoittaneet lukuisat populaari- ja jazzmusiikin artistit. Se on yksi Kernin tunnetuimmista sävellyksistä ja yksi kaikkien aikojen nauhoitetuimmista jazzstandardeista.


title: All the Things You Are

text: Kern sävelsi kappaleen viimeiseen Broadway-musikaaliinsa "Very Warm For May". Ensimmäinen versio kappaleesta julkaistiin duettosovituksena 11. lokakuuta 1939, ja marraskuun alussa ilmestyi sovitus pianolle ja soololaulajalle. Näytelmän juoni kertoi kesäteatterin henkilökunnan rakkauskiemuroista, ja se sai ensi-iltansa 17. marraskuuta 1939. Kappale esiintyi näytelmässä ensin Hiram Shermanin, Frances Mercerin ja Hollace Shaw’n johtamana kuoronumerona, ja myöhemmin toisessa näytöksessä Ray Mayerin esittämänä soolona. Huonoista arvosteluista johtuen musikaali ei vetänyt yleisöä ja se lopetettiin jo 59 esityksen jälkeen.


title: All the Things You Are

text: Tommy Dorseyn nauhoitus nousi vuonna 1939 listaykköseksi ja pysyi listalla 13 viikkoa. Seuraavana vuonna Artie Shaw’n orkesteri nosti sen uudelleen listoille laulaja Helen Forrestin kanssa saavuttaen kahdeksannen sijan. Myös Frankie Mastersin yhtye nousi listoille vuonna 1940. Pianisti Art Tatum nauhoitti kappaleen vuonna 1940. Coleman Hawkins ja Erroll Garner äänittivät omat versionsa vuonna 1944. Charlie Parkerin vuoden 1947 nauhoitus ”Bird of Paradise” perustui ”All the Things You Aren” sointukulkuun ja sen katsotaan vaikuttaneen vahvasti kappaleen asemaan usein tulkittuna standardina.


title: All the Things You Are

text: Charlie Parkerista, Dizzy Gillespiestä, Bud Powellista, Charles Mingusista ja Max Roachista koostuva ”The Quintet” soitti kappaleen vuoden 1953 konserttissaan Massey Hallissa. Esitys julkaistiin konserttitallenteella "Jazz at Massey Hall". Kappaleen ovat nauhoittaneet myös Ahmad Jamal ("Complete Live at the Pershing Lounge", 1958), Ella Fitzgerald ("Sings the Jerome Kern Song Book", 1963), Barbra Streisand ("Simply Streisand", 1967), Michael Jackson ("Music & Me", 1973), Keith Jarrett ("Standards Vol. 1", 1983) sekä Pat Metheny ("Question and Answer", 1989).


title: All the Things You Are

text: Kun "Very Warm for May" -näytelmästä tehtiin elokuvaversio "Amor, Amor" () vuonna 1944, elokuvan ääniraidalle otettiin muun muassa George Gershwinin, Sunny Skylarin ja Louis Alterin sävellyksiä. ”All the Things You Are” oli elokuvan ainoa Kernin säveltämä kappale ja samalla ainoa kappale alkuperäisestä musikaalista. Kappaletta käytettiin vuoden 1986 Broadway-näytelmässä "Jerome Kern Goes to Hollywood", jossa sen lauloivat Liz Robertson, Elaine Delmar ja Scott Holmes. "Very Warm for Maytä" ei ole esitetty uudelleen Broadwayllä.


title: All the Things You Are

text: Omien sanojensa mukaan Kern sävelsi harmonisesti monimutkaisen kappaleen toteuttaakseen omaa luovuuttaan eikä aluksi uskonut sävellyksellä olevan mahdollisuuksia kaupalliseen menestykseen. Se nousi kuitenkin heti ilmestymisvuonnaan singlelistan kärkeen vastoin säveltäjän odotuksia. Kappaleen ovat sittemmin nauhoittaneet lukuisat artistit; siitä on tullut populaarimusiikin standardi ja jazzin yksi kaikkien aikojen nauhoitetuimmista kappaleista.


title: All the Things You Are

text: JazzStandards.com-sivuston tekemässä luettelossa kappale on Johnny Greenin ”Body and Soulin” jälkeen toiseksi nauhoitetuin jazzstandardi. Yhdysvaltalaisille säveltäjille vuonna 1964 tehdyssä kyselyssä kaikkien aikojen parhaasta musiikkikappaleesta ”All the Things You Are” sijoittui ensimmäiseksi. Hammersteinin yhteistyökumppaniksi myöhemmin tullut säveltäjä Richard Rodgers on sanonut kappaleen olevan muiden tekemistä sävellyksistä se, jonka hän olisi kaikista eniten itse halunnut säveltää. Musiikkikirjoittaja Charles Hamm sijoitti kappaleen sijalle 40 luettelossaan vuosien 1900–1950 useimmin nauhoitetuista kappaleista Yhdysvalloissa.


title: All the Things You Are

text: Kappaleessa käytetään 36 tahdin mittaisen rakenteen aikana viittä eri sävellajia: Se alkaa f-mollista ja siirtyy C-duuriin, G-duuriin ja E-duuriin, minkä jälkeen palataan f-molliin ennen lopetusta rinnakkaissävellaji As-duurissa. Säkeistö on G-duurissa eikä sillä ole melodisia yhteyksiä kertosäkeeseen. Säkeistö kuitenkin jätetään yleensä soittamatta. Kappaleessa käytetään useassa kohdassa kvinttiympyrän mukaista sointukulkua. Ensimmäiset viisi sointua, Fm7–Bm7–E♭7–A♭maj7–D♭maj7, ovat täsmälleen samat kuin myöhemmin kirjoitetun jazzstandardin ”Fly Me to the Moon” ensimmäiset soinnut.


title: All the Things You Are

text: Hammersteinin sanat ovat vaatimattomat, tunteelliset ja romanttiset. Sanoituksessa luetellaan laulun kohteen erilaisia viehättäviä ominaisuuksia ja kuvataan tätä muun muassa ”kevään lupaamaksi suudelmaksi”. Jazzbasisti Keith ”Red” Mitchell kirjoitti vuonna 1999 kappaleeseen uudet sanat ja julkaisi sen runona nimeltä ”You Are” kirjassaan "Keith ”Red” Mitchell: Selected Poems 1968–1992". Suomeksi kappale on käännetty nimelle ”Kaunein unelmain” (san. Kari Tuomisaari, 1976).


title: All the Things You Are

text: Kappaletta on käytetty useiden elokuvien musiikkiraidalla.


title: Tarsalanjärvi

text: Tarsalanjärvi on Mikkelissä sijaitseva järvi, joka kuuluu Emolanjoen valuma-alueeseen. Järven pinta-ala on 61 ha ja se sijaitsee kuusi kilometriä Mikkelin keskustan pohjoispuolella.


title: Mäkihypyn maailmancup 2009–2010

text: Mäkihypyn maailmancup 2009–2010 alkoi Kuusamosta Suomessa 27. marraskuuta 2009. Kauden aikana hypättiin 23 henkilökohtaista osakilpailua, joista yksi jouduttiin siirtämään sekä 4 joukkuekilpailua. Viimeinen osakilpailu hypättiin Oslossa Norjassa 14. maaliskuuta 2010.


title: Rauno Toivonen

text: Rauno Johannes Toivonen (17. joulukuuta 1924 Helsinki – 8. syyskuuta 1999) oli suomalainen päätoimittaja, lehdenkustantaja ja kirjailija.


title: Rauno Toivonen

text: Toivosen vanhemmat olivat liikkeenharjoittaja Viljo Toivonen ja Edla Maria Kyllönen. Hän suoritti mainoshoitajan tutkinnon vuonna 1946.


title: Rauno Toivonen

text: Kotiuduttuaan sodasta Toivonen perusti 1945 Harrastelija-nimisen tekniikan lehden, jonka nimeksi muuttui 1953 Tekniikan Maailma. Toivonen toimi lehden päätoimittajana vuodesta 1953 aina 1980-luvulle saakka ja hän myös kustansi lehteä siihen asti, kunnes lehti siirtyi Urpo Lahtisen Lehtimiehet Oy:lle. Vuonna 1965 Toivonen perusti vielä moottoriurheiluun keskittyvän Vauhdin Maailma -lehden.


title: Rauno Toivonen

text: Toivonen oli myös "Kirjamaailma Oy":n toimitusjohtajana 1947–1949, "Elektrofoto Oy":n toimitusjohtajana 1959–1972 sekä Tiedon Palat -lehden päätoimittajana 1959–1960 ja Ajankohdan kustantajana 1967–1968.


title: Rauno Toivonen

text: Toivonen toimi Suomen Kirjailijaliiton puheenjohtajana vuosina 1972–1975 ja hän oli myös Suomen Tietokirjailijoiden Liiton jäsen. Hänet kutsuttiin Suomen Kirjailijaliiton kunniajäseneksi vuonna 1982. Presidentti Mauno Koivisto myönsi Toivoselle kamarineuvoksen arvonimen.


title: Luettelo Suomen virallisen albumilistan ykkösistä vuonna 2003

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2003.


title: Andrei Gruzdev

text: Andrei Gruzdev (; s. 1977) on venäläinen hiihtosuunnistaja ja maailmanmestari.


title: Andrei Gruzdev

text: Ainoan henkilökohtaisen MM-kultansa Gruzdev voitti Borovetsissa, Bulgariassa 2002. MM-viestikultaa hän on voittanut viidesti. Lisäksi hän on voittanut kolme MM-hopeaa ja kolme MM-pronssia.


title: Andrei Gruzdev

text: Hiihtosuunnistuksen maailmancupin kokonaiskilpailussa Gruzdev sijoittui toiseksi vuonna 2000.


title: Kuvšinovon piiri

text: Kuvšinovon piiri () on paikallinen itsehallintoalue Tverin alueen keskiosassa Venäjällä. Vuonna 1929 perustetun piirin pinta-ala on 1 874 neliökilometriä. Asukkaita on 15 800 henkeä (vuonna 2009).


title: Kuvšinovon piiri

text: Piirin hallinnollinen keskus on Kuvšinovon kaupunki. Lisäksi siihen kuuluu 12 maalaiskuntaa:


title: Kuvšinovon piiri

text: Piirin kautta kulkee Toržokin ja Velikije Lukin välinen rautatie sekä Toržokin ja Ostaškovin välinen maantie. Tärkein tuotantolaitos on Kuvšinovon paperi- ja kartonkitehdas. Maatalous on keskittynyt lihan ja maidon tuotantoon sekä viljan, perunan ja rehukasvien viljelyyn. Huomattavin nähtävyys on Prjamuhinon kartano, jossa on syntynyt ja viettänyt lapsuutensa anarkismin teoreetikko Mihail Bakunin.


title: Mohamed Bouguerra

text: Mohamed Bouguerra (s. 10. kesäkuuta 1986) on tunisialainen judoka, joka voitti Afrikan nuorten mestaruuden vuonna 2005. Hän sijoittui myös kolmanneksi vuoden 2006 Afrikan-mestaruuskilpailuissa, alle 90 kiloisten sarjassa.


title: Patrik Westerback

text: Patrik Westerback (s. 22. toukokuuta 1974 Vaasa) on suomalainen jääkiekkoilija.


title: Patrik Westerback

text: Westerback pelasi juniorina Vaasan Sportissa. Vuoden 1989 Pohjolaleirillä hänet valittiin ikäluokkansa parhaaksi pelaajaksi. Westerback pelasi 1990-luvulla neljä kautta Ruotsissa Björklövenin ja Vännäs HC:n joukkueissa, mutta palasi takaisin Sportiin ja oli yksi tärkeimmistä pelaajista kun joukkue nousi takaisin I-divisioonaan. Hän pelasi kuusi kautta I-divisioonaa ja Mestistä, jonka jälkeen pelasi kauden 2001–02 Ruotsin Allsvenskanissa, mutta palasi takaisin Sportiin kaudelle 2002–03. Keväällä 2003 Westerback ilmoitti lopettavansa uransa toistuvien polvivammojen vuoksi, mutta jatkoi kuitenkin lopulta jääkiekkoilua kaudella 2003–04. Hän lopetti uudestaan kauden 2006–07 jälkeen, ja maaliskuussa 2007 hänet nimettiin Sportin urheilutoimenhoitajaksi. Hän kuitenkin lopetti toimessa jo kesällä 2007. Seuraavalla kaudella 2007–08 Westerback lähti pelaamaan Sveitsiin, HC Thurgaun joukkueeseen, mutta palasi siirtorajan loppuhetkillä takaisin Sportiin.


title: Patrik Westerback

text: Kaudella 2008–09 Westerback pelasi Sveitsin Nationalliga B:n EHC Baselissa. Tammikuussa 2009 Westerback teki seuran kanssa yksivuotisen jatkosopimuksen. Westerbackin veli Kenneth Westerback on toiminut Vaasan Sportin valmentajana.


title: Luettelo Suomen virallisen albumilistan ykkösistä vuonna 2002

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2002.


title: Vanhakatolinen kirkko

text: Vanhakatoliset kirkot ovat ryhmä pieniä kansallisia kirkkokuntia, jotka ovat eri aikoina irtautuneet roomalaiskatolisesta kirkosta. Vanhakatoliset ovat liittyneet yhteen Utrechtin unionina, ja vuodesta 1932 ovat olleet täydessä kirkollisessa yhteydessä anglikaaniseen kirkkoon.


title: Vanhakatolinen kirkko

text: Vanhakatoliset kirkot voidaan jakaa kolmeen ryhmään:Jotkut pienet itsenäiset katolistaustaiset tai -mieliset kirkot kutsuvat itseään vanhakatolisiksi, mutta eivät ole Utrechtin unionin tunnustamia. Tällaiset ryhmät saattavat vaihdella konservatiivisista synkretistisiin.


title: Vanhakatolinen kirkko

text: Vanhakatolisten kirkkojen opillinen pohja on Utrechtin julistus. Samoin kuin ortodoksinen kirkko, ne tunnustavat seitsemän ekumeenista kirkolliskokousta ja jakamattoman kirkon opin. Sekä piispat että papit ovat vapaita solmimaan avioliiton. Jumalanpalvelus tapahtuu kansankielellä ja yksityisrippi on vapaaehtoinen.


title: Vanhakatolinen kirkko

text: Myöhemmin Utrechtin unionin kirkot ovat hyväksyneet naisten vihkimisen papeiksi, mikä on johtanut Polish National Catholic Churchin irtautumiseen unionista. Italiassa vihittiin toukokuussa 2010 naimisissa oleva Maria Longhitano Italian ensimmäiseksi naispapiksi Nykyään useat jäsenkirkot siunaavat samaa sukupuolta olevien suhteita. Monet vanhakatolisista papeista ovat entisiä roomalaiskatolisia pappeja.


title: Vanhakatolinen kirkko

text:
Ruotsissa ja Tanskassa on Utrectin unioniin kuuluvia vanhakatolisia seurakuntia.
Den nordisk-katolske kirke Norjassa on osa konservatiivista vanhakatolista Polish National Catholic Churchia.


title: Aine ja energia: Kemian tietokirja

text: Aine ja Energia: Kemian tietokirja on peruskoulun yläkoulun luokille tarkoitettu kemian oppikirja. Sen ovat kirjoittaneet Suvi Aspholm, Heikki Hirvonen, Jukka Hongisto, Jari Lavonen, Anu Penttilä, Heikki Saari ja Jouni Viiri. Kirja ilmestyi vuonna 2001 Werner Söderström Osakeyhtiön kustantamana.


title: Nelidovon piiri

text: Nelidovon piiri () on paikallinen itsehallintoalue Tverin alueen lounaisosassa Venäjällä. Vuonna 1929 perustetun piirin pinta-ala on 2 593 neliökilometriä. Asukkaita on 30 400 henkeä (vuonna 2009).


title: Nelidovon piiri

text: Piirin hallinnollinen keskus on Nelidovon kaupunki. Lisäksi siihen kuuluu 5 maalaiskuntaa:


title: Nelidovon piiri

text: Piirin kautta kulkee Moskovan ja Riian välinen rautatie sekä Moskovasta Latvian rajalle suuntautuva M9-valtatie. Seudulla on puunjalostus-, metalli- ja kemian teollisuutta. Aikaisemmin tärkeä merkitys oli ruskohiilen louhinnalla. Piirin alueella sijaitsee luonnonsuojelualue "Tsentralnyi lesnoi zapovednik".


title: Tha Carter IV

text: Tha Carter IV on rap-artisti Lil Waynen yhdeksäs studioalbumi. Se julkaistiin 29. elokuuta 2011 Young Money Entertainment, Cash Money Records, Universal Republic -levy-yhtiöiden kautta. Albumia myytiin julkaisuviikollaan 965 000 kappaletta ja nousi Billboard 200 -listan kärkeen.


title: Tha Carter IV

text: Kesäkuussa 2008 julkaistiin Lil Waynen kuudes studioalbumi "Tha Carter III", joka oli menestys. Menestyksen innoittamina "Tha Carter IV:n" nauhoitukset aloitettiin jo lokakuussa samana vuonna. "Tha Carter III:n" hyvän menestyksen takia ennen Tha Carter -sarjan neljännen osan julkaisua päätettiin julkaista kaksi "keskinkertaisempaa" albumia, jotka olivat rockhenkinen "Rebirth" (2010) ja "I Am Not a Human Being" (2010). Jälkimmäisen albumin kappaleet ovat ylijääneitä kappaleita, jotka eivät päätyneet "Tha Carter IV:n" lopulliselle versiolle. Albumin julkaisupäivämäärä siirtyi moneen otteeseen, kunnes se lopulta julkaistiin 29. elokuuta 2011.


title: Tha Carter IV

text: Albumin kappaleet käsittelevät pääasiassa seksiä, huumeita ja väkivaltaa, mutta mukana on myös rakkautta käsitteleviä tunteellisia kappaleita. Hip hop -lehti XXL:n haastattelussa Lil Wayne vihjaili albumin olevan hänen viimeisensä.


title: Tha Carter IV

text: Albumin ensimmäinen single "6 Foot 7 Foot" julkaistiin 16. joulukuuta 2010. Singlellä vierailee Young Money -levy-yhtiön artisti Cory Gunz. Kappaleen on tuottanut hip hop -tuottaja Bangladesh, joka tuotti myös Lil Waynen "Tha Carter III" -albumin kappaleen "A Milli". Kappaleissa onkin havaittavissa samankaltaisuutta. "6 Foot 7 Foot" sisältää samplen Harry Belafonten kappaleesta "Day-O (The Banana Boat Song)". "6 Foot 7 Foot" sijoittui Yhdysvaltain Billboard Hot 100 -singlelistan yhdeksännelle sijalle. Kappale on myynyt myös kaksinkertaista platinaa.


title: Tha Carter IV

text: Albumin toisena singlenä julkaistiin kappale "John". Se julkaistiin 24. maaliskuuta 2011 ja sillä vierailee rap-artisti Rick Ross. Kappaleen tuotannosta vastaavat Polow da Don, Rob Holladay ja J.U.S.T.I.C.E. League. "John" sijoittui Billboard Hot 100 -listan 22. sijalle.


title: Tha Carter IV

text: Kappale "How to Love" julkaistiin albumin kolmantena singlenä 31. toukokuuta 2011. Sen ovat tuottaneet Noel "Detail" Fisher ja Drum Up. Single otti haltuunsa Billboard Hot 100 -listan viidennen sijan.


title: Tha Carter IV

text: Albumin neljäs single "She Will" julkaistiin 16. elokuuta 2011. Singlellä vierailee rap-artisti/laulaja Drake. Single nousi kolmannelle sijalle Billboard Hot 100 -listalla. Kanadan Canadian Hot 100 -listalla sijoitus oli 16. sija. Kappaleen on tuottanut T-Minus.


title: Tha Carter IV

text: Viidentenä singlenä julkaistiin kappale "It's Good". Sillä vierailevat Drake ja Jadakiss ja se julkaistiin 13. syyskuuta. Kappale oli Billboard Hot 100 -listalla vasta sijalla 79.


title: Tha Carter IV

text: Albumin kuudes single "Mirror" julkaistiin samana päivänä, kuin albumin viideskin single "It's Good", eli 13. syyskuuta. Kappaleella vierailee Bruno Mars ja se löytyy ainoastaan albumin Deluxe Editionilta. "Mirror" oli Billboard Hot 100 -listalla sijalla 16 ja Kanadan Canadian Hot 100 -listalla sijalla 44.


title: Luettelo Suomen virallisen albumilistan ykkösistä vuonna 2001

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2001.


title: Vaihekohina

text: Vaihekohina on puhtaan ja ideaalisen yksiäänisen signaalin ero käyttäjän oskillaattorin synnyttämästä. Kohina tulee esiin kun mitataan signaalin spektriä, jossa näkyy useita eri taajuuksia. Eri järjestelmissä voidaan käyttää myös nimiä vaihevärinä tai kellovärinä. Kohinan synnyttäviä oskillaattoreita käytetään hyvin laajasti eri radiojärjestelmissä, jolloin säädetyn oskillaattorin avulla saadaan juuri haluttu taajuus.


title: Vaihekohina

text: Kohina voi syntyä oskillaattorin lämpenemisestä tai kiteen vanhenemisesta. Myös ulkoiset tekijät voivat synnyttää vaihekohinaa kuten jännitteensyötössä tapahtuvat muutokset. Vaihekohina vaikuttaa heikentävästi erityisesti radiolaitteen tiedonsiirtokykyyn. Vaihekohina esitetään muodossa dBc/Hz.


title: Seton Hallin yliopisto

text: Seton Hallin yliopisto on yksityinen roomalaiskatolinen yliopisto South Orangessa, New Jerseyssä, Yhdysvalloissa. Tunnettuja yliopistossa opettaneita ovat olleet Samuel Alito, Will Durant ja Stanley Jaki.


title: Seton Hallin yliopisto

text: Yliopiston perusti James Roosevelt Bayley vuonna 1856. Sen kampustilat olivat alun perin Madisonissa. Ensimmäiset naiset valmistuivat Seton Hallista vuonna 1937 ja vuonna 1968 se avattiin kokonaan naisille. Vuonna 1948 se sai luvan perustaa oman radioaseman. Oikeustieteellinen tiedekunta perustettiin vuonna 1951, jolloin sen dekaaniksi valittiin Miriam Rooney ensimmäisenä naisena Yhdysvalloissa.


title: Seton Hallin yliopisto

text: Seton Hallin tiedekuntia ovat humanistis-luonnontieteellinen, teologinen, kasvatustieteellinen, terveystieteellinen (nursing), kauppatieteellinen, oikeustieteellinen, lääketieteellinen ja vuonna 1997 perustettu "John C. Whitehead School of Diplomacy and International Relations", jossa opetetaan kansainvälisiä suhteita.


title: Seton Hallin yliopisto

text: Yliopiston viralliset sivut


title: Chaotic

text: Chaotic on Britney Spearsin EP-levy, joka julkaistiin 27. syyskuuta 2005 DVD:ltä .


title: Olli Tuominen

text: Olli Tuominen (s. 15. huhtikuuta 1979) on suomalainen squashinpelaaja ja Euroopan mestari.


title: Olli Tuominen

text: Tuominen on voittanut squashin henkilökohtaisissa Euroopan-mestaruuskilpailuissa Euroopan mestaruuden vuonna 2012 ja pronssia vuosina 2010 ja 2013. Hän on ensimmäinen suomalainen squashinpelaaja, joka on aikuisten tasolla voittanut EM-kultaa ja henkilökohtaisen arvokisamitalin.


title: Olli Tuominen

text: Joukkueiden Euroopan-mestaruuskilpailuissa Tuominen on voittanut hopeaa vuonna 1998 ja pronssia vuosina 2000 ja 2001. 19-vuotiaiden Euroopan-mestaruuden hän voitti vuonna 1997 ja EM-pronssia vuonna 1998. Suomen-mestaruuden hän on voittanut vuosina 2000–2014 ja 2016–2017.


title: Olli Tuominen

text: Squashin maailmanlistalla Tuominen on parhaimmillaan ollut sijalla 13 vuonna 2006. Marraskuussa 2014 hän oli sijalla 27.


title: Olli Tuominen

text: Tuominen on pelannut Ranskan squashliigaa Marseillen joukkueessa. Suomessa hän edustaa Kouvolan Squashkerhoa ja aikaisemmin hän on edustanut Helsinki Senatorsia, Espoo Squash Rackets Clubia ja Helsinki Squash Rackets Clubia. Tuominen on toiminut myös Suomen miesten maajoukkueen päävalmentajana.


title: Vanessa Boslak

text: Vanessa Boslak (s. 11. kesäkuuta 1982 Lesquin, Pas-de-Calais, Ranska) on ranskalainen seiväshyppääjä. Hän on sijoittunut arvokisoissa useasti kahdeksan parhaan joukkoon.


title: Vanessa Boslak

text: Boslak saavutti seiväshypyssä 17-vuotiaiden MM-pronssia vuonna 1999, 19-vuotiaiden MM-pronssia vuonna 2000 ja 19-vuotiaiden EM-pronssia vuonna 2001. Aikuisten sarjassa hän sijoittui ulkoradoilla 11:nneksi Münchenin EM-kilpailuissa 2002 tuloksella 420 cm, kuudenneksi Ateenan 2004 olympialaisissa tuloksella 440 cm, kahdeksanneksi Helsingin MM-kilpailuissa 2005 tuloksella 435 cm, viidenneksi Osakan MM-kilpailuissa 2007 tuloksella 470 cm sekä yhdeksänneksi Pekingin 2008 olympialaisissa tuloksella 455 cm. Sekä Pariisin MM-kilpailuissa 2003 että Göteborgin EM-kilpailuissa 2006 hän karsiutui tuloksella 415 cm.


title: Vanessa Boslak

text: Sisäratojen arvokilpailuissa Boslak sijoittui viidenneksi Budapestin MM-hallikilpailuissa 2004 tuloksella 450 cm, viidenneksi Moskovan MM-hallikilpailuissa 2006 tuloksella 465 cm sekä kuudenneksi Birminghamin EM-hallikilpailuissa 2007 tuloksella 423 cm. Birminghamin MM-hallikilpailuissa 2003 hän jäi loppukilpailussa ilman tulosta hypättyään karsinnassa 435 cm ja Madridin EM-hallikilpailuissa 2005 hän karsiutui tuloksella 430 cm. Istanbulin MM-hallikilpailuissa 2012 hän saavutti hopeaa halliennätyksellään 470 cm.


title: Vanessa Boslak

text: 169-senttinen Boslak on voittanut seiväshypyssä useita Ranskan mestaruuksia: ensimmäisen kerran sisäradoilla vuonna 1999 ja ulkoradoilla vuonna 2001. Hän paransi Ranskan ennätystä ensimmäisen kerran sisäradoilla tulokseen 432 cm vuonna 2001 ja ulkoradoilla tulokseen 440 cm kesäkuussa 2002. Viimeisen kerran hän paransi Ranskan ennätystä tulokseen 470 cm, jonka hän hyppäsi kolmesti; ulkoradoilla kesäkuussa 2006 Málagassa ja elokuussa 2007 Osakan MM-kisoissa sekä sisäradoilla maaliskuussa 2012 Istanbulin MM-hallikilpailuissa. Boslakilta Ranskan halliennätyksen ja samalla myös absoluuttisen Ranskan ennätyksen vei Marion Fiack tammikuussa 2015 tuloksella 471 cm.


title: Rževin piiri

text: Rževin piiri () on paikallinen itsehallintoalue Tverin alueen eteläosassa Venäjällä. Vuonna 1929 perustetun piirin pinta-ala on 2 747 neliökilometriä ja asukkaita on 12 800 henkeä (vuonna 2009).


title: Rževin piiri

text: Piirin hallinnollinen keskus on Rževin kaupunki, joka ei kuuluu sen yhteyteen, vaan muodostaa erillisen kaupunkipiirikunnan. Rževin piiriin kuuluu 8 maalaiskuntaa:


title: Rževin piiri

text: Piirin kautta kulkevat Moskovan ja Riian sekä Toržokin ja Vjazman väliset rautatiet sekä Moskovasta Latvian rajalle suuntautuva M9-valtatie. Huomattavin joki on Volga. Maatalous on keskittynyt maidon ja lihan tuotantoon sekä pellavan ja viljan viljelyyn.


title: Jussi-palkinnot 2001

text: Jussi-palkinnot 2001 jaettiin 18. helmikuuta 2001 Finlandia-talossa järjestetyssä palkintojenjakotilaisuudessa vuoden 2000 suomalaisille elokuville. Gaalan juonsivat Irina Björklund ja Lasse Pöysti.


title: Jussi-palkinnot 2001

text: Gaalassa ei jaettu Parhaan musiikin Jussi-palkintoa, koska liian harvassa vuoden 2000 suomalaisessa elokuvassa oli alkuperäinen musiikki.


title: Vita nuova

text: Vita Nuova () eli "Uusi elämä" on Danten varhaisteos ihannoidulle rakastetulleen Beatricelle. Dante kirjoitti teosta yhteensä lähes kymmenen vuoden ajan vuodesta 1283 lähtien. Teos valmistui noin vuonna 1294.


title: Vita nuova

text: "Vita Nuova" on prosimetrum-muotoinen eli yhdistelee sekä runomuotoista että suorasanaista tekstiä. Se sisältää 25 sonettia, yhden ballatan ja neljä canzonea, sekä 42 lyhyttä proosamuotoista kappaletta jotka sekä pohjustavat että selittävät runoja. Teos käsittelee Danten palavaa mutta täyttymättömäksi jäänyttä rakkautta Beatrice Portinaria kohtaan, joka oli häntä vuotta nuorempi naapuriperheen tytär. Viimeisessä, kesken jääneessä canzonessa Dante kuvaa Beatricen kuolemaa. Dante kuitenkin kohtaa hänet vielä uudelleen "Jumalaisessa näytelmässä". Vaikka teoksessa ei mainita Dantea itseään nimeltä, se on selvästi omaelämäkerrallinen kuvaus Danten nuoruusvuosista.


title: Vita nuova

text: Teos on sisältönsä ohella merkittävä myös siinä mielessä, että se on kirjoitettu italiaksi ja vaikutti yhdessä "Jumalaisen näytelmän" kanssa Toscanan murteen muodostumiseen italian kielen standardiksi.


title: KK Olimpija

text: KK Olimpija on slovenialainen koripalloseura. Joukkue on Slovenian suurseura ja on hallinnut Slovenian liigaa 2000-luvulla. Joukkue on silti voittanut Adrianmeren liigan ainoastaan kerran. Seuran paras saavutus Euroliigassa on vuodelta 1997, jolloin se sijoittui kolmanneksi.


title: KK Olimpija

text: Koripalloseura perustettiin vuonna 1946 osana Svoboda-urheiluseuraa. Saman vuoden lopulla nimeksi vaihdettiin Enotnost, joka oli seuralla aina vuoteen 1954 asti. Tällöin nimeksi vaihdettiin AŠK OLIMPIJA. Ensimmäisen Jugoslavian mestaruuden joukkue voitti vuonna 1957. Union Olimpija voitti vielä viisi mestaruutta ennen kuin Slovenia itsenäistyi. Kun Jugoslavia kaatui, kaatui myös sen korkeatasoinen koripallokulttuuri, jolloin Slovenian piti viedä koripalloaan eurooppalaisempaan suuntaan. Maan itsenäistyessä alkoikin seuran kultakausi, kun joukkue voitti seitsemän liigamestaruutta ja -cupia 1990-luvulla. Paras kansainvälinen menestys osui vuoteen 1994, kun joukkue voitti Saporta Cupin finaalissa Taugres Vitorian. Vuonna 1997 joukkue pääsi Euroliigan final fouriin, jossa se hävisi kuitenkin kauden voittaneelle Olympiakosille.


title: KK Olimpija

text: Joukkue on käyttänyt sponsorinimiä vuodesta 1976 lähtien. Vuosina 1997–2017 sen sponsorinimi oli Union Olimpija.


title: Marie Poissonnier

text: Marie Poissonnier (s. 4. toukokuuta 1979 Clermont-Ferrand, Puy-de-Dôme, Ranska) on entinen ranskalainen seiväshyppääjä.


title: Marie Poissonnier

text: Poissonnier sijoittui 12:nneksi Maebashin MM-hallikilpailuissa 1999 tuloksella 420 cm ja 15:nneksi Tukholman EM-hallikilpailuissa 1996 tuloksella 360 cm. Ulkoratojen arvokilpailuissa hän ei selviytynyt kertaakaan loppukilpailuun. Sydneyn 2000 olympialaisissa hän karsiutui tuloksella 415 cm, Münchenin EM-kilpailuissa 2002 tuloksella 415 cm, Pariisin MM-kilpailuissa 2003 tuloksella 435 cm ja Ateenan 2004 olympialaisissa tuloksella 400 cm.


title: Marie Poissonnier

text: 165-senttinen Poissonnier voitti seiväshypyssä Ranskan mestaruuden vuonna 2002. Hän paransi Ranskan ennätystä sisäradoilla 11 kertaa vuosina 1996–2001 ja ulkoradoilla yhdeksän kertaa vuosina 1997–2002. Vuonna 2001 hän hyppäsi viimeisimmän sisäratojen Ranskan ennätyksensä 435 cm ja maaliskuussa 2003 uransa parhaan sisäratatuloksen 440 cm. Ulkoradoilla hän hyppäsi Ranskan ennätyksen viimeisen kerran heinäkuussa 2002; tulos oli 446 cm.


title: Julie Vigourt

text: Julie Vigourt (s. 19. lokakuuta 1979 Mâcon, Saône-et-Loire, Ranska) on entinen ranskalainen seiväshyppääjä.


title: Julie Vigourt

text: Vigourt teki seiväshypyssä Ranskan ennätyksen 402 cm toukokuussa 1996. Uransa parhaan tuloksen 430 cm hän hyppäsi heinäkuussa 2002. Sisäradoilla hänen paras tuloksensa oli 410 cm. EA Mâconia edustanut 163-senttinen Vigourt ei voittanut urallaan kertaakaan Ranskan mestaruutta. Hän edusti Ranskaa kahdessa maaottelussa.


title: Mikael Vuorio

text: Mikael Vuorio (s. 4. tammikuuta 1984 Laitila) on suomalainen jääkiekkomaalivahti, joka edustaa kaudella 2011–2012 Mestiksessä pelaavaa TuToa. Kaudella 2010–2011 hän pelasi KooKoon lisäksi GET-ligaenin Frisk Tigersissa ja Suomi-sarjan HC Luviassa. Vuorio on pelannut myös muun muassa Rauman Lukossa, Mestiksen Kiekko-Vantaassa, AL-Bank Ligaenin SønderjyskE Ishockeyssa, GET-ligaenin Furuset Ishockeyssa ja Helsingin Jokereissa. Vuorio varattiin Florida Panthersiin vuonna 2002 .


title: Mikael Vuorio

text: Nykyään Vuorio toimii Rauman Lukossa maalivahtivalmentajana.


title: Luettelo Suomen virallisen albumilistan ykkösistä vuonna 2000

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2000.


title: Anis Chedli

text: Anis Chedli (, s. 19. helmikuuta 1981) on tunisialainen judoka, joka on kuusinkertainen judon Afrikan-mestari. Hän on voittanut myös Tunisian mestaruuden vuonna 2006. Chedli kilpaili vuoden 2008 kesäolympialaisissa, jossa hän hävisi toisella kierroksella ranskalaiselle Teddy Rinerille.


title: Caroline Ammel

text: Caroline Ammel (s. 22. marraskuuta 1973 Blanc-Mesnil, Seine-Saint-Denis, Ranska) on entinen ranskalainen yleisurheilija, jonka päälaji oli seiväshyppy.


title: Caroline Ammel

text: Ammel sijoittui 12:nneksi Tukholman EM-hallikilpailuissa 1996 tuloksella 375 cm. Gentin EM-hallikilpailuissa 2000 hän karsiutui tuloksella 380 cm. Hän jäi loppukilpailun ulkopuolelle myös Budapestin EM-kilpailuissa 1998 karsintatuloksella 400 cm ja Sydneyn 2000 olympialaisissa tuloksella 415 cm.


title: Caroline Ammel

text: 165-senttinen Ammel voitti seiväshypyssä Ranskan mestaruuden ulkoradoilla vuosina 1995 ja 2000 sekä sisäradoilla vuonna 1996. Hän paransi Ranskan ennätystä sisäradoilla kahdesti ja ulkoradoilla viidesti vuosina 1994–1998. Hänet viimeisimmät Ranskan ennätyksensä olivat sisäradoilla 406 cm ja ulkoradoilla 423 cm. Hän edusti seuratasolla ASPTT Grenoblea, Stade Français'ta ja EA Franconville LP:tä.


title: Anis Dkhili

text: Anis Dkhili (s. 18. joulukuuta 1984) on tunisialainen judoka.


title: Anis Dkhili

text: Dkhili on saavuttanut kaksi pronssimitalia judon Afrikan-mestaruuskilpailuissa ja voittanut Tunisian mestaruuden vuosina 2006 ja 2007 alle 73-kiloisten sarjassa ja vuosina 2010 ja 2011 alle 81-kiloisten sarjassa.


title: Sarong

text: Sarong (malaijia) on pitkä putkimainen tai suorakaiteen muotoinen kangas, jota käyttävät sekä naiset että miehet hamemaisena vaatekappaleena Kaakkois- ja Etelä-Aasiassa, Arabian niemimaalla, Afrikan sarvessa ja monilla Tyynenmeren saarilla. Kangas on usein hyvin värikäs, ja se on joko kuosiin kudottua tai painettua. Kuviot voivat olla eläin- tai kasviaiheisia, ruutukuvioita tai ne on voitu valmistaa solmuvärjäyksellä.


title: Sarong

text: Länsimaissa sarong tuli tunnetuksi 1930–1950-lukujen eksotiikalla ratsastavien elokuvien, kuten Dorothy Lamourin tähdittämän "Kaksi iloista merimiestä Balissa" myötä. Siitä ei koskaan tullut yleisesti käytettyä vaatekappaletta lännessä, mutta ajoittain muotisuunnittelijat tuovat sen uudelleen esiin urheilu- tai rantavaatemallistoissaan.


title: Amandine Homo

text: Amandine Homo (s. 24. joulukuuta 1980 Rosny-sous-Bois, Seine-Saint-Denis, Ranska) on entinen ranskalainen seiväshyppääjä.


title: Amandine Homo

text: Homo sijoittui sisäratojen arvokilpailuissa kymmenenneksi Pariisin MM-hallikilpailuissa 1997 tuloksella 390 cm, kahdeksanneksi Valencian EM-hallikilpailuissa 1998 tuloksella 405 cm sekä 15:nneksi Maebashin MM-hallikilpailuissa 1999 tuloksella 420 cm. Gentin EM-hallikilpailuissa 2000 hän karsiutui loppukilpailusta tuloksella 400 cm. Ulkoradoilla hän jäi Budapestin EM-kilpailuissa 1998 karsinnassa ilman tulosta.


title: Amandine Homo

text: Amandine Homo voitti seiväshypyssä Ranskan mestaruuden ulkoradoilla vuosina 1996, 1998 ja 1999 sekä sisäradoilla vuosina 1997 ja 2000. Hän paransi Ranskan ennätystä sisäradoilla 11 kertaa vuosina 1996–2000 ja ulkoradoilla neljästi vuosina 1996–1999. Hänen viimeisin sisäratojen Ranskan ennätyksensä oli 431 cm ja saman ennätystuloksen hän hyppäsi myös ulkosalla heinäkuussa 1999. Toukokuussa 1996 hän ylitti ensimmäisenä ranskalaisnaisena neljä metriä. Hän edusti seuratasolla Dynamic Aulnay Clubia. Hän oli pituudeltaan 170-senttinen ja painoi kilpavuosinaan 58 kiloa.


title: Heart

text: Heart on yhdysvaltalainen rockyhtye, joka aloitti toimintansa Seattlessa 1960-luvulla. Yhtye julkaisi esikoisalbuminsa vuonna 1973, ja se on julkaissut yhä jatkuvan uransa aikana seitsemän top-10-albumia Yhdysvalloissa. Yhtyeessä on soittanut useita muusikoita; sen pitkäaikaisimmat jäsenet ovat siskokset Ann ja Nancy Wilson.


title: Heart

text: Heartin perustivat basisti Steve Fossen sekä kitaristit Roger ja Mike Fisher vuonna 1963. Yhtye oli aluksi nimeltään Army ja myöhemmin White Heart sekä Hocus Pocus ennen kuin se otti nimekseen Heart. Ann Wilson tuli yhtyeen laulajaksi vuonna 1970 ja hänen siskonsa Nancy kitaristiksi 1974. Samoihin aikoihin Mike Fisher jätti yhtyeessä soittamisen ja keskittyi managerointiin.


title: Heart

text:
Heart siirtyi Vancouveriin ja teki levytyssopimuksen Mushroom Recordsin kanssa 1975. Yhtye julkaisi esikoisalbuminsa "Dreamboat Annie" vuonna 1976. Albumi nousi Billboardin listalla seitsemänneksi ja myi yli miljoona kappaletta. Heartin 1970-luvun albumit olivat tyyliltään hard rockia ja folk rockia.
Yhtye siirtyi Portrait Recordsille 1977, mistä seurasi pitkä oikeusjuttu Mushroomin kanssa. Mushroom julkaisi vuoden 1977 alussa Heartin keskeneräisen albumin "Magazine", ja pian sen jälkeen Portrait julkaisi albumin "Little Queen". Mushroom joutui kuitenkin vetämään albumin myynnistä, jotta yhtye pystyisi viimeistelemään sen. "Little Queen" menestyi hyvin, ja siltä julkaistiin menestyssingle ”Barracuda”. Uudelleenmiksattu "Magazine" julkaistiin uudelleen seuraavana vuonna, kuten myös albumi "Dog and Butterfly".


title: Heart

text: "Bebe le Strange" (1980) nousi listaviitoseksi. Seuraavat kaksi albumia, "Private Audition" ja "Passionworks" eivät enää myyneet kultaa, minkä johdosta Heart siirtyi Capitol Recordsille. Albumi "Heart" (1985) nousi listaykköseksi, myi yli viisi miljoonaa kappaletta ja tuotti neljä top-10-singleä. "Bad Animals" (1987) tuotti myös neljä hittisingleä, joista ”Alone” nousi listaykköseksi. Myös seuraava albumi "Brigade" (1990) oli menestys.


title: Heart

text: Vuonna 1990 Wilsonin siskokset muodostivat akustisen yhtyeen nimeltä Lovemongers, joka julkaisi EP:n. Heartin seuraava studioalbumi oli "Desire Walks On" (1993). 2000-luvulla Heart on julkaissut albumit "Jupiter’s Darling" ja "Red Velvet Car" (2010), jolla yhtye palasi alkuaikojensa melodiseen hard rockiin ja folksoundiin. Sen uusin albumi on "Fanatic" (2012).


title: Heart

text: Heart sai tähden Hollywood Walk of Famelle vuonna 2012. Se nimettiin Rock and Roll Hall of Fameen 2013. Yhtye oli saanut vuoteen 2013 mennessä 20 top-40-singleä, seitsemän top-10-albumia sekä neljä Grammy-ehdokkuutta.


title: Zbyněk Irgl

text: Zbyněk Irgl (s. 29. marraskuuta 1980 Ostrava, Tšekkoslovakia) on tšekkiläinen jääkiekkoilija, pelipaikaltaan laitahyökkääjä. Irgl edustaa KHL:ssä pelaavaa Dinamo Minskia.


title: Zbyněk Irgl

text: Irglin ura pääsarjatasolla alkoi kotikaupunkinsa joukkueessa HC Vítkovicessä vuonna 1998. Kauden 2006–2007 runkosarjan jälkeen Irgl siirtyi Vitkovicestä Sveitsin Davosiin, jossa pelasi pudotuspelit ja oli voittamassa Sveitsin mestaruutta. 15 pudotuspelissä hän teki 8 maalia, ollen näin pudotuspelien paras maalintekijä. Kaudelle 2007–2008 hän siirtyi Venäjälle Lokomotiv Jaroslavliin. Kaudeksi 2010–2011 Irgl vaihtoi HK Atlantiin, josta hän jatkoi seuraavaksi kaudeksi Dinamo Minskiin.


title: Zbyněk Irgl

text: Irgl on ollut Tšekin maajoukkueessa kolmissa maailmanmestaruuskilpailuissa 2006 (hopeaa), 2007 ja 2008. Hän on voittanut Tšekin joukkueessa myös nuorten maailmanmestaruutta 2000.


title: Caroline Honoré

text: Caroline Honoré (s. 29. huhtikuuta 1970 Clermont-Ferrand, Puy-de-Dôme, Ranska) on entinen ranskalainen kolmiloikkaaja.


title: Caroline Honoré

text: Honoré edusti Ranskaa kaksissa arvokilpailuissa. Stuttgartin MM-kilpailuissa 1993 hän karsiutui loppukilpailusta tuloksella 13,09 m ja Göteborgin MM-kilpailuissa 1995 tuloksella 13,41 m.


title: Caroline Honoré

text: Honoré voitti Ranskan mestaruuden vuosina 1993 ja 1996. Hän paransi heinäkuussa 1993 Annecyssa Ranskan ennätystä kahdesti samassa kilpailussa: ensin tulokseen 13,51 m ja sitten tulokseen 13,65 m. Jälkimmäinen säilyi Ranskan ennätyksenä seuraavan vuoden kesäkuuhun saakka. Uransa pisimmän hypyn 13,84 m Honoré teki vuonna 1999. Hän edusti seuratasolla Stade Clermontois'ta. Hän oli pituudeltaan 171-senttinen ja painoi kilpavuosinaan 56 kiloa.


title: Italian tasavalta (vasalli)

text: Italian tasavalta oli Pohjois-Italiassa sijainnut lyhytikäinen valtio. Se oli Napoleon I:n hallitseman Ranskan ensimmäisen tasavallan vasallivaltio.


title: Italian tasavalta (vasalli)

text: Italian tasavalta perustettiin seuraamaan Cisalppista tasavaltaa samalla, kun perustuslakia muutettiin niin, että Ranskan konsulista Napoleonista pystyi tulemaan valtion presidentti. Perustuslaki muutti myös valtion nimen Italian tasavallaksi, joka koostui samoista alueista kuin edeltäjänsä, pääasiassa Lombardiasta ja Romagnasta.


title: Italian tasavalta (vasalli)

text: Vuonna 1805, kun Napoleon oli kruunattu Ranskan keisariksi, Italian tasavalta muutettiin Italian kuningaskunnaksi ("Regno d’Italia"), jonka kuninkaana hallitsi Napoleon ja varakuninkaana Napoleonin poikapuoli Eugène de Beauharnais.


title: Valérie Guiyoule

text: Valérie Sarant (o.s. Guiyoule, s. 3. elokuuta 1972 Pariisi, Ranska) on entinen ranskalainen kolmiloikkaaja.


title: Valérie Guiyoule

text: Valérie Guiyoule edusti Ranskaa viisissä arvokilpailuissa mutta ei selviytynyt kertaakaan loppukilpailuun. Ulkoradoilla hän karsiutui Helsingin EM-kilpailuissa 1994 tuloksella 13,55 m, Göteborgin MM-kilpailuissa 1995 tuloksella 13,92 m sekä Ateenan MM-kilpailuissa 1997 tuloksella 11,37 m. Sisäradoilla hän karsiutui Pariisin EM-hallikilpailuissa 1994 tuloksella 13,04 m ja Barcelonan MM-hallikilpailuissa 1995 tuloksella 13,21 m.


title: Valérie Guiyoule

text: Guiyoule voitti Ranskan mestaruuden sisäradoilla vuosina 1994 ja 1995 sekä ulkoradoilla vuonna 1995. Vuonna 1994 hän paransi Ranskan sisärataennätykseksi 13,38 m ja ulkorataennätykseksi 13,85 m. Heinäkuussa 1995 hän paransi vielä ulkorataennätyksen tulokseen 13,94 m, joka säilyi ennätyksenä yhden vuoden ja kuusi päivää. Uransa pisimmän hypyn 13,98 m hän teki vuonna 1997. Hän edusti seuratasolla EA Franconville LP:tä. Hän oli pituudeltaan 175-senttinen ja painoi kilpavuosinaan 60 kiloa.


title: Hurja remontti

text:
Hurja remontti () on Nelosella esitetty yhdysvaltalainen tositelevisiosarja.
Aluksi koko talo puretaan ja sen jälkeen rakennetaan tilalle uusi isompi talo tilalle, myös piha uusitaan.


title: Hurja remontti

text: Ennen töiden aloitusta kohteen perhe lähetetään lomalle remontin tieltä. Monihenkinen sisustus- ja remonttiryhmä käy taistelua aikaa vastaan ja tekee viikossa sen, mihin tavallisesti vierähtäisi neljä kuukautta.


title: Hurja remontti

text: Hurja remontti on palkittu Emmyllä Yhdysvaltain parhaana tositelevisiosarjana.


title: Sandrine Domain

text: Sandrine Domain (s. 6. syyskuuta 1971 Starsbourg, Bas-Rhin, Ranska) on entinen ranskalainen yleisurheilija, jonka päälaji oli kolmiloikka.


title: Sandrine Domain

text: Domain edusti Ranskaa kolmissa sisäratojen EM-kilpailuissa. Genovassa 1992 hän sijoittui 13:nneksi tuloksella 13,17 m. Valenciassa 1998 hän karsiutui tuloksella 13,38 m ja Gentissä 2000 tuloksella 13,17 m.


title: Sandrine Domain

text: Domain voitti Ranskan mestaruuden vuosina 1991 ja 2000. Heinäkuussa 1991 hän hyppäsi Ranskan ennätyksen 13,42 m ja heinäkuussa 1996 hän ylitti ensimmäisenä ranskalaisnaisena 14 metrin rajan tuloksellaan 14,15 m. Vuonna 1993 hän teki Ranskan sisärataennätyksen 13,33 m. Hän edusti seuratasolla CEP Lorientia. Hän oli pituudeltaan 177-senttinen ja painoi kilpavuosinaan 62 kiloa.


title: Platform Racing 2

text: Platform Racing 2 (PR2) on Jiggminin (Jacob Grahn) kehittämä selainpeli, jossa tavoite on juosta nopeiten maaliin kaksiulotteisessä tasohyppely-ympäristössä. Peli on Platform Racingin jatko-osa. Peli muistuttaa hyvin paljon Nintendon Mario-pelejä.


title: Platform Racing 2

text: Pelin alussa luodaan käyttäjä, jonka nimen pelaaja saa itse päättää. Vaihtoehtoisesti hän voi pelata vierailija-nimikkeellä, joka koostuu sanasta "Guest" ja jostakin numerosarjasta (esim. Guest5845).


title: Platform Racing 2

text: Sen jälkeen aloittelijan tulee suorittaa suorittaa aloitustaso (Newbieland 2, Chromium, Newby Train, tai first frontier), jossa hän oppii pelin alkeet. Tason läpäistyään pelaajan käyttäjä nousee tasolle 1, ja hän saa pelattavakseen toisen tason, joka on sijoitettu aloitustason oikealle puolelle. Jokaiseen kenttään tarvitaan tietty taso (rank).


title: Platform Racing 2

text: Pelin alkuperäisiä "Campaign" (kampanja) -tasoja on yhdeksän, mutta Jiggmin on alkanut tehdä uusia Campaigneja, joissa on erilaiset tasot. Yhdessä radassa voi samanaikaisesti kilpailla neljä pelaajaa. Käyttäjät voivat myös luoda omia ratojaan ja jakaa ne toistensa kanssa. Pelaajat voivat myös arvostella tostensa ratoja, ja parhaat arvostelut saaneet radat pääsevät yhdeksänsivuiselle toplistalle.


title: Platform Racing 2

text: Kisoja voittamlla saa kokemuspisteitä, joilla kasvatetaan omaa tasoa ja siten avataan uusia tasoja. Joissain tapauksissa tasoista voi saada erilaisia ruumiinosia tai hattuja. Kaikilla hatuilla on jokin hyödyllinen ominaisuus.


title: Platform Racing 2

text: Pelissä voi tehdä erilaisia temppuja käyttämällä "glitchejä" eli ohjelmointivirheitä. Näitä virheitä ovat hyödyntäneet monet ratojen tekijät. On olemassa myös "Dont Move" tasoja, ja niissä on yleensä paljon näitä glitchejä.


title: Platform Racing 2

text:
Pelissä on 13 hattua joiden nimet ovat:
Eri hatut tekevät eri asioita, esim. Santa hat jäädyttää palikoita (mutta ei maalipalikkaa (finish block) tai jääpalikkaa (ice block). Kongregate hat kertoo kokemuspisteet 1.25:dellä, Exp hat kertoo taas ne kahdella. Propeller hatilla voi mennä alaspäin hitaammin kun painaa ylös pudotessaan. Crown hatin kanssa miinat, laserase (laser gun) tai miekka (sword) ei vaikuta racessa, mutta deathmatchissa kyllä, kun taas salama (Lightning) vaikuttaa molemmissa. Party hatin kanssa salama ei vaikuta, joten jos joku jolla on Crown hat ja hän ryöstää pelissä Party hatin, häntä ei pysty pysäyttämään racessa! Cowboy hatilla voi lentää. Top hatilla voi mennä katoavien palikkoitten (vanish bock) läpi. Jumpstart lähtee pelissä kolme sekuntia aikasemmin ja jos joku toinen saa sen, niin samalla nykyinen esine korvataan speed burstilla, mutta se kestää tavallista lyhyemmän aikaa. Thief Hatin ominaisuus on taas se, että kun se varastetaan, varastaja ei saa thief hattia, vaan jonkun toisen hatun (jopa crown hatin!), ja se toisen hattu korvataan Thief Hatilla.


title: Sergei Brylin

text: Sergei Vladimirovitš Brylin (, s. 13. tammikuuta 1974 Moskova, Venäjän SFNT, Neuvostoliitto) on venäläinen jääkiekkoilija ja jääkiekkovalmentaja, joka toimii AHL-seura Albany Devilsin apulaisvalmentajana. Pelaajaurallaan Brylin voitti kolme Stanley Cupia New Jersey Devilsissä. Venäjän jääkiekkomaajoukkueessa Brylin sai yhden MM-pronssin.


title: Sergei Brylin

text: Brylinin ura alkoi TsSKA Moskovassa 1991. New Jersey Devils varasi hänet vuoden numerolla 42. Kaudeksi 1994–1995 Brylin siirtyi NHL:ään New Jerseyhin, jossa hän on ollut voittamassa kolmea Stanley Cupia (1995, 2000 ja 2003). Brylin on yksi viidestä New Jersey Devilsin pelaajasta, jotka ovat olleet voittamassa jokaista kolmea mestaruutta, muut pelaajat ovat: Martin Brodeur, Scott Niedermayer, Scott Stevens ja Ken Daneyko. NHL:n työsulkukauden hän pelasi Venäjän superliigassa Himik Vorskresenskissa. Brylin palasi takaisin Venäjälle KHL:n avauskaudelle 2008–2009 SKA Pietariin 13:n Pohjois-Amerikassa vietetyn kauden jälkeen. Kaudeksi 2011–2012 hän siirtyi Metallurg Novokuznetskiin.


title: Sergei Brylin

text: Brylin lopetti pelaajauransa keväällä 2012. Seuraavaksi kaudeksi hän palasi Pohjois-Amerikkaan, jossa hän konsultoi AHL-seura Albany Devilsiä. Valmennusuran Brylin aloitti syksyllä 2012, kun hänet valittiin Albany Devilsin apulaisvalmentajaksi.


title: Keijo Kuja-Lipasti

text: Keijo Kuja-Lipasti (s. 1953 Kurikka) on Kauhajoen entinen kaupunginjohtaja. Hänet valittiin virkaansa 23. maaliskuuta 2009 pidetyssä Kauhajoen kaupunginvaltuuston kokouksessa. Äänestyksen toisella kierroksella hän voitti äänin 20–15 Kauhajoen kaupunginvaltuuston puheenjohtajan ja entisen kansanedustajan Lasse Hautalan, jota Kauhajoen kaupunginhallitus esitti virkaan.


title: Keijo Kuja-Lipasti

text: Kuja-Lipasti haki myös vuonna 2005 Kauhajoen kaupunginjohtajaksi, mutta valituksi tuli Antti Rantakokko. Vuonna 2008 Kuja-Lipasti haki Kurikan kaupunginjohtajaksi.


title: Keijo Kuja-Lipasti

text: Kuja-Lipasti on koulutukseltaan hallintotieteiden maisteri, jonka tutkinnon hän suoritti vuonna 1999. Vuonna 1995 hän suoritti hallintonotaarin tutkinnon. Kuja-Lipasti toimi urheiluseura Kauhajoen Karhun toiminnanjohtajana 1980–1989. Vuosina 1989–2000 Kuja-Lipasti toimi Kurikan seurakunnan talouspäällikkönä ja kesästä 2000 lähtien Kauhajoen seurakunnan talouspäällikkönä. Maaliskuussa 2002 hänet valittiin Kauhajoen kaupunginsihteeriksi (nykyisin hallintojohtaja), mutta valitusten vuoksi hän pääsi aloittamaan tässä työssä vasta loppuvuodesta 2003. Ennen kaupunginjohtajaksi valitsemistaan hän toimi lisäksi Kauhajoen vt. kaupunginjohtajana. Hän on ollut myös Kauhajoen kaupunginvaltuustossa Keskustan listoilta.


title: Keijo Kuja-Lipasti

text: Kuja-Lipasti on asunut Kauhajoella vuodesta 1980 lähtien ja hänellä on vaimo sekä kolme lasta.


title: Nuoren opettajattaren varaventtiili

text: Nuoren opettajattaren varaventtiili on Hilja Valtosen vuonna 1926 julkaistu viihderomaani, joka kertoo nuoren Liisa Harjun opettajauran alusta hänen kirjoittamansa päiväkirjan kautta. Liisa muuttaa työn perässä Pohjanmaalle ja herättää huomiota itsepäisyydellään ja rohkeilla asenteillaan, ja myös miehet alkavat kiinnittää huomiota Liisaan. Kirjan nimi viittaa Liisan päiväkirjaan, joka sai nimensä Jussi-serkun ehdotuksesta.


title: Nuoren opettajattaren varaventtiili

text: Aluksi uskottiin, että Hilja Valtosen tekijännimen taakse kätkeytyi ammattitaitoinen mieskirjailija, sillä ajateltiin, että nainen ei pystyisi kirjoittamaan niin hauskaa ja älykästä teosta.


title: Nuoren opettajattaren varaventtiili

text: "Nuoren opettajattaren varaventtiili" on yksi kaikkien aikojen suosituimmista suomalaisista naistenromaaneista. Valtosen teos saikin aikaan muutoksen aallon naiskirjallisuudessa ja tunteelliset rakkauden kuvaukset korvattiin miehisellä ironialla, mutta kirjoissa kuitenkin koettiin edelleen suuria tunteita. Vaikka Liisa Harjun tapaiset naishenkilöt olivat täysin uutta kirjallisuudessa, ne otettiin pääasiallisesti hyvin vastaan. Kirja saikin kriitikoilta hyvät arvostelut, ja sen sanottiin olevan klassikko jo syntyessään.


title: Nuoren opettajattaren varaventtiili

text: Vuonna 1942 ilmestyi Valtosen romaaniin perustuva elokuva "Varaventtiili", jonka ohjasi Valentin Vaala.


title: Nuoren opettajattaren varaventtiili

text: Kirjan alussa savolaissyntyinen, vastavalmistunut opettajatar Liisa Harju saa työpaikan Latomeren kylästä Pohjanmaalta. Hän hylkää haikein mielin kotiseutunsa ja muuttaa yksin hänelle täysin tuntemattomille Pohjanmaan lakeuksille. Liisa ei kuitenkaan joudu kauan olemaan yksin, sillä hän muuttaa Rauha Tuomikosken, Oskari Berglundin ja koulun johtaja Taneli Iipon kanssa samaan rakennukseen asumaan. Erityisesti Rauhasta tulee Liisalle hyvä ystävä, ja he istuvatkin usein iltaa ja puhuvat kylällä tapahtuvista asioista.


title: Nuoren opettajattaren varaventtiili

text: Liisa kohtaa monia ongelmia heti alusta alkaen. Nuoren opettajattaren itsepäinen ja rohkea asenne aiheuttaa monia konflikteja koulun johtaja Iipon kanssa. Kyseenalaistaessaan koulun monet perinteiset käytänteet Liisa on jatkuvalla törmäyskurssilla Iipon perheen kanssa, mikä herättää hiljaisen kylän asukkaiden huomion. Suurin eripura syntyy Liisan ja rouva Iipon välillä saunavuoroista, kun Liisa kokee oikeudekseen käydä yhteisen asuinrakennuksen saunassa lauantai-iltaisin, kuten rouva Iippokin.


title: Nuoren opettajattaren varaventtiili

text: Kylän asukkaista erityisesti miehet ovat kiinnostuneita uudenaikaisesta opettajattaresta. Etenkin naistenmiehenä tunnettu tohtori Korpinen tuntee vetoa itsenäiseen Liisaan. Liisa ei kuitenkaan tunne samoin Korpisen kanssa, sillä hän haikailee lukioaikaisen matematiikanopettajansa Martti Roineen perään, jonka kanssa hän kävi kirjeenvaihtoa, kunnes yhteys yllättäen katkesi.


title: Nuoren opettajattaren varaventtiili

text: Puheet Liisan ja Korpisen suhteesta saavat kylän naisväen raivostumaan, sillä Korpiselle morsianehdokkaita olisi pitkäksi jonoksi asti. Koulun johtajan tytär neiti Iippo harmistuu kuullessaan Liisan ja Korpisen viettävän usein aikaa yhdessä, sillä neiti Iipon ja tohtorin luultiin pian kihlautuvan. Liisan oma suhtautuminen juoruihin on kuitenkin välinpitämätön, koska hän ohittaa seurusteluepäilykset nauraen. Todellisuudessa Liisa ei ole lainkaan kiinnostunut Korpisesta, sillä hän odottaa edelleen Martti Roineelta saapuvaa kirjettä, jotta heidän yhteinen tarinansa saisi jatkoa.


title: Nuoren opettajattaren varaventtiili

text: Kirja huipentuu Korpisen epätoivoiseen kosintaan, josta Liisa kuitenkin kohteliaasti kieltäytyy. Korpinen on kuitenkin ottanut selvää Liisan todellisesta rakkauden kohteesta ja pyytää Martti Roinetta tulemaan Latomereen ja selvittämään välit Liisan kanssa. Martti saapuu ja Liisalle valkenee, että Martin viimeisin kirje ei koskaan saapunut perille, ja tunteet roihahtavat uuteen liekkiin. Kirja päättyy, kun lukukauden loppuessa Liisa ja Martti julkistavat kihlauksensa ja päättävät muuttaa yhdessä Helsinkiin.


title: Nuoren opettajattaren varaventtiili

text: Liisa Harju on kirjan päähenkilö. Hän on nuori, savolaissyntyinen opettajatar, joka muuttaa töihin Latomeren kylään. Luonteeltaan hän on itsenäinen ja rohkea nainen, joka uskaltaa sanoa, mitä ajattelee. Hän kyseenalaistaa hierarkiat ja perinteiset tavat uudistaen samalla Latomeren koulun käytänteitä. Tohtori Korpisen huudahdus "Tuollainen rohkea rasavilli!" kuvaa Liisa Harjun luonnetta paremmin kuin hyvin .


title: Nuoren opettajattaren varaventtiili

text: Tohtori Korpinen on kylän varsinainen naistenmies, joka usein nähdään liikkumassa monien kylän naisten kanssa yhdessä ja Korpinen onkin hyvin useiden naisten unelmien kohde. Tohtori ihastuu palavasti Liisaan, joka ei kuitenkaan tunne samoin häntä kohtaan. Korpinen ja Liisa kuitenkin viettävät aikaa yhdessä ja se saa kylän naiset kateuksissaan juoruamaan ja kehittelemään mitä erikoisimpia tarinoita Liisasta ja Korpisesta. Naistenmiehen maineestaan huolimatta Korpinen on hyväsydäminen ja luotettava mies, joka kirjan lopussa saattaa Liisan yhteen vanhan ihastuksensa, Martti Roineen kanssa.


title: Nuoren opettajattaren varaventtiili

text: Rauha Tuomikoski on Latomeren koulun toinen opettajatar. Hän on kutakuinkin Liisan ikäinen nuori nainen, mutta luonteeltaan hän on täysin vastakohta Liisalle. Siinä missä Liisa on hyvin topakka ja sanavalmis, Rauha on varsin maltillinen ja tyyni ja pohtii asioita aina ennen niiden toteuttamista. Ujo Rauha ihastuu opettajakollegaansa Oskari Berglundiin eikä ole kainoudeltaan saada kerrottua tätä Berglundille, mutta myöhemmin he päätyvät onnellisesti avioon.


title: Nuoren opettajattaren varaventtiili

text: Oskari Berglund on Latomeren kylän koulun toinen miespuolinen opettaja ja asuu yhdessä samassa rakennuksessa Liisan, Rauhan ja Iipon perheen kanssa. Oskari on tavallinen, työteliäs suomalainen mies, ja yhteiselo saman katon alla kahden opettajattaren ja Iipon perheen kanssa sujuu vaivatta. Oskari on ihastunut opettajakollegaansa Rauhaan - tietämättä, että Rauha tuntee samoin häntä kohtaan - mutta Liisan avustuksella ja ahkeralla patistelulla hän saa tunteensa kerrottua Rauhalle ja he avioituvat.


title: Nuoren opettajattaren varaventtiili

text: Taneli Iippo on Latomeren kylän koulun päättäväinen johtaja. Hän on johtanut koulua ja monta vuotta ja uskoo tietävänsä, miten työt hoidetaan ja tuohtuu Liisan kyseenalaistaessa hänen toimintatapansa.


title: Nuoren opettajattaren varaventtiili

text: Rouva Kristiina Iippo on johtaja Iipon vaimo, joka miehensä tavoin on varsin itsevarma ja tietoinen omasta asemastaan. Rouva Iipon kanssa Liisa joutuu moniin selkkauksiin - riitaa tulee muun muassa saunavuoroista. Äitinä rouva Iippo on erittäin suojelevainan ja pitää hyvää huolta tyttärestään neiti Iiposta.


title: Nuoren opettajattaren varaventtiili

text: Neiti Ester Iippo on Iipon perheen tytär, joka vanhempiensa tavoin on oman arvonsa hyvin tiedostava nuori nainen. Neiti Iippo on pitkään liikkunut yhdessä Tohtori Korpisen kanssa ja kylällä huhutaankin heidän pian julkistavan kihlauksensa. Tohtori ei kuitenkaan ole ihastunut neiti Iippoon, vaan Liisaan, ja tästä koko Iipon perhe harmistuu suuresti, kun kauan odotettuja kihlajaisia ei tulekaan.


title: Nuoren opettajattaren varaventtiili

text: Martti Roine on Liisan lukioaikainen matematiikanopettaja, jota pidetään varsin ankarana ja tiukkana miehenä, mutta vapaa-ajallaan Martti on kuitenkin tunteellinen mies. Liisan valmistuttua ylioppilaaksi opettaja tunnustaa rakkautensa Liisalle, mistä alkaa romanttinen kirjeenvaihto. Kirjassa on todella vähän tietoa Martin luonteesta, mutta sanat "nuori, kaunis ja kylmä" kuvaavat Martin luonnetta loistavasti.


title: Nuoren opettajattaren varaventtiili

text: Kirja sijoittuu Pohjanmaan lakeuksille, Latomeren kylään. Latomeri on pieni, idyllinen ja tyypillinen pohjalaiskylä, jossa kaikki tuntevat toisensa. Huhut saavat hyvin nopeasti tuulta siipiensä alle ja leviävät hetkessä kaikkien korviin. Ajallisesti kirja sijoituu lukukauteen, joka alkaa elokuussa 1923 ja päättyy toukokuuhun 1924.


title: Nuoren opettajattaren varaventtiili

text: Nuoren opettajattaren varaventtiilissä tuodaan Liisan avulla esille erilaisia yhteiskunnallisia ongelmia. Latomeren koulussa hallitsee valtahierarkia, jonka Liisa yrittää murtaa. Liisa toimii esimerkkinä kaikille naisille ja näyttää, että naisenkin on pidettävä puolensa ja vaadittava oikeuksia. Miesten ja naisten väliset erot korostuvat kirjassa, ja Liisassa on paljon feministin piirteitä. Hän ajaa naisten asemaa taistelemalla vallasta miesten kanssa. Toisaalta kirjan paradoksimaisuus tulee esille, kun Liisa lopulta päättää lopettaa työnsä ja ryhtyä kotirouvaksi Helsinkiin.


title: Nuoren opettajattaren varaventtiili

text: Kirjassa käsitellään myös ihmiselle luonnollisia heikkouksia, kuten kateutta ja ahneutta. Tästä toimii esimerkkinä neiti Iippo, joka on koko teoksen ajan mustasukkainen tohtori Korpisesta. Kirjan alussa kaikki on vanhanaikaista ja perinteiden mukaista, mutta mitä pidemmälle kirja etenee, sitä uudenaikaisemmaksi Liisa yrittää kylän tapoja muuttaa. Kirjassa voidaankin huomata selvä yhteisön ja naisen aseman kehitystarina.


title: Nuoren opettajattaren varaventtiili

text: Lukijat ottivat kirjan hyvin vastaan, sillä se edusti uutta naiskirjallisuutta ja oli lukijakunnalle aivan uusi lukukokemus. Aikaisemmin romaanien naishenkilöt olivat rakkaudesta riutuvia, siirappisia hahmoja, mutta uusi miesmäinen ja ironinen ote elämään koettiin pirteäksi vaihteluksi aikaisemmin luettuihin kirjoihin verrattuna. Kirja innoitti myös muita kirjailijoita uudistamaan tyyliänsä, ja Hilja Valtosen romaani aloittikin uuden ja viihdyttävän naiskirjallisuuden aallon.


title: Nuoren opettajattaren varaventtiili

text: 1920-luvun suomalaiseen kirjallisuuteen vaikutti suuresti ensimmäinen maailmansota ja Suomessa käyty sisällissota. Sodanjälkeisten synkkien vuosien aikana suuri yleisö alkoi kaivata kevyempää luettavaa, jotta saataisiin iloa arkeen. Suomalaisessa kirjallisuudessa alkoikin uusi viihdekirjallisuuden aika, kun realismi alkoi vähitellen muuttua modernimpaan suuntaan ja monet kirjailijat alkoivat keventää kirjojensa aiheita. Suomen itsenäisyys, yleisen elintason nousu ja taloudellisen tilanteen paraneminen muuttivat arvoja ja asenteita, jolloin kirjoista tuli humoristisia, repäiseviä ja jopa hulluttelevia.


title: Nuoren opettajattaren varaventtiili

text: Suomessa oli juuri ennen kirjan ilmestymistä käyty suuri siveellisyyskeskustelu, jossa sukupuolten välisiä asetelmia arvioitiin uudestaan. Naiset eivät enää olleet työttömiä kotiäitejä, jotka pitivät huolta perheestä, vaan itsenäisiä työssäkäyviä naisia.


title: Nuoren opettajattaren varaventtiili

text: Lukijakunta otti muutoksen avosylin vastaan. Hyväntuulisuus ja pirteys olivat yleisölle kaivattua vaihtelua realismille, sillä lukeminen muuttui enemmän viihteelliseksi 1920-luvulla.


title: Iskander Hachicha

text: Iskander Hachicha (s. 21. maaliskuuta 1972) on tunisialainen judoka, joka on voittanut judon Afrikan-mestaruuden, sekä Afrikan kisat. Hän otteli myös vuonna 2001 judon MM-kisoissa Saksassa, sijoittuen alle 90-kiloisten sarjassa viidenneksi.


title: Betty Lise

text: Betty Lise (s. 5. syyskuuta 1972 Fort-de-France, Martinique) on entinen ranskalainen yleisurheilija, jonka päälaji oli kolmiloikka.


title: Betty Lise

text: Lise sijoittui Ateenan MM-kilpailuissa 1997 kolmiloikassa kahdeksanneksi tuloksella 14,03 m. Karsinnassa hän hyppäsi Ranskan ennätyksen 14,50 m. Helsingin EM-kilpailuissa 1994 hän karsiutui tuloksella 13,35 m, Göteborgin MM-kilpailuissa 1995 myös tuloksella 13,35 m sekä Budapestin EM-kilpailuissa 1998 tuloksella 14,06 m. Sisäradoilla hän sijoittui Pariisin MM-hallikilpailuissa 1997 yhdeksänneksi tuloksella 13,96 m ja Valencian EM-hallikilpailuissa 1998 kuudenneksi tuloksella 14,26 m.


title: Betty Lise

text: Lise voitti kolmiloikassa Ranskan mestaruuden ulkoradoilla vuosina 1994, 1997 ja 1998 sekä sisäradoilla vuosina 1997 ja 1999. Hän paransi Ranskan sisärataennätystä kahdeksan kertaa vuosina 1997–1998 ja ulkorataennätystä kolme kertaa vuosina 1994–1997. Hänen viimeisin sisärataennätyksensä oli 14,26 m. Hänen Ateenan MM-kilpailuissa 1997 hyppäämänsä ulkorataennätyksen rikkoi Teresa Nzola Meso vasta vuonna 2007. Lise edusti seuratasolla AC Paris-Joinvillea. Hän on pituudeltaan 188-senttinen ja painoi kilpavuosinaan 69 kiloa.


title: Tuulikaappimaa

text: Tuulikaappimaa on Matti Ijäksen ohjaama Jari Tervon samannimiseen romaaniin perustuva elokuva vuodelta 2003.


title: Tuulikaappimaa

text: Elokuva voitti kaksi Venla-palkintoa: Paras miesnäyttelijä ja paras käsikirjoittaja. Se oli ehdolla myös parhaan ohjaajan ja parhaan tv-elokuvan Venla-palkintoon.


title: Robert Goulet

text: Robert Gerard Goulet (26. marraskuuta 1933 Lawrence, Essex, Massachusetts – 30. lokakuuta 2007 Los Angeles, Kalifornia) oli kanadalais-amerikkalainen Grammy- ja Tony-palkittu näyttelijä. Hänen vanhempansa olivat ranskankielisiä kanadalaisia, ja hän vietti nuoruutensa Kanadassa. Läpimurtonsa hän teki vuonna 1960 musikaalissa "Camelot".


title: Robert Goulet

text: Goulet’n pitkä ura laulajana ja näyttelijänä kattoi teatterin, radion, television ja elokuvat. Hänellä on tähti Hollywood Walk of Famellä.


title: Robert Goulet

text: Goulet sairastui idiopaattiseen keuhkofibroosiin syyskuussa 2007 ja kuoli 73-vuotiaana 30. lokakuuta 2007.


title: Matra Rancho

text: Matra Rancho on automalli, jota ranskalainen Matra-konserni valmisti yhteistyössä Simca-automerkin kanssa. Se oli yksi ensimmäisistä katumaastureista, ja se vastasi Range Roverin aloittamaan trendiin tarjoamalla tälle pienemmän ja edullisemman vaihtoehdon. Rancho tuotiin markkinoille vuonna 1977. Siitä tuli nopeasti suosittu, mutta se ei auttanut Simcan emoyhtiön Chryslerin tuolloisiin ongelmiin. Chrysler myi eurooppalaisen tytäryhtiönsä PSA:lle vuonna 1978, ja PSA päätti nimetä kaikki Simca-mallit Talboteiksi vuodesta 1979 lähtien. Näin Matra-Simca Rancho -nimi vaihdettiin Talbot Matra Rancho-nimeen. Ranchon valmistus jatkui vuoteen 1984 asti, johon mennessä valmistettiin 57 792 autoa, vaikka alkuperäinen suunnitelma oli 20 000 kappaletta .


title: Matra Rancho

text: Ranchon suunnitteli Antonis Volanis. Auto perustui Simcan suositun 1100-pikkuauton pick-up-versioon, jossa oli tavallista 1100-mallia pitempi akseliväli. Ranchossa oli sama etuosa kuin 1100:ssa, mutta loput korista Matra valmisti lasikuidusta ja polyesteristä, kuten myös koria kiertävät listat, jotka antoivat autolle jykevämmän ulkonäön. Myös maavaraa korotettiin. Toisin kuin useimmissa muissa maastoautoissa, Ranchossa ei ollut nelivetoa, vaan se oli etuvetoinen. Tekniikan lisäksi myös esimerkiksi kojelauta ja etupenkit olivat peräisin Simca 1100:sta. Ranchon voimanlähteenä toimi 1442 cm³, 80 hv (59 kW) versio nelisylinterisestä Simca Type 315 -rivimoottorista.


title: Matra Rancho

text: Ranchoa myytiin vuosien varrella useina eri versioina. Perusmallin ohella saatavilla oli Grand Raid, jossa oli "maastovarusteita" kuten sähkövinssi kiinnitettynä etupuskuriin ja varapyörä katolla. Rancho X oli paremmin varusteltu malli, jossa oli vakiovarusteena muun muassa kevytmetallivanteet ja metalliväri. Découvrable-malli, jonka peräosa koostui metallirungosta ja kangaspeitteistä, oli Ranchon avomalli. Rancho AS oli pakettiautoversio, jossa ei ollut takapenkkejä, eikä siitä siten tarvinnut maksaa Ranskassa autoveroa. Suomessa kaikki mallit olisivat olleet verollisia ja ne jäivät täällä tuntemattomiksi. Ranchoa tuotiin maahan vain muutama yksittäiskappale.


title: Matra Rancho

text: Rancho oli saatavilla myös seitsemänpaikkaisena, jolloin kaksi takimmaista istuinta olivat selkä menosuuntaan. Matra ehdotti PSA:lle Ranchon korvaajaksi muunneltavalla istuinjärjestelyllä varustettua tila-autoa, mutta PSA hylkäsi ehdotuksen. Matra myi suunnitelman lopulta Renault'lle, ja siitä tuli ensimmäinen nykyaikainen tila-auto, Renault Espace.


title: Kova laji

text: Kova laji oli keväällä 2003 Yle TV2:lla tullut kilpailuohjelma. Ohjelman suoritukset saattoivat kestää kerrallaan 12 tuntia. Juontajana ohjelmassa toimi Maria Guzenina.


title: Kova laji

text: Suomen pelastus- ja puolustusorganisaatioiden - Pelastuslaitoksen, Poliisin ja Puolustusvoimien - edustajista kootut joukkueet kilpailivat toisiaan vastaan eri puolille maata rakennetuilla radoilla kymmenessä osakilpailussa.


title: Kova laji

text: Toukokuun 23. päivän finaalin voitti Pelastuslaitoksen joukkue, joka pääsi syyskuussa palkintomatkalle New Yorkiin tapaamaan virkaveljiään.


title: Kova laji

text:
Yhdessä osakilpailussa kolme joukkueen jäsentä kilpaili ja yksi toimi huoltajana, poikkeuksena finaali, jossa kaikki neljä kilpailivat.
^ Jari Herranen sai pohjevamman kymmenennessä osakilpailussa eikä voinut osallistua finaaliin, joten finaalissa hänen tilallaan kilpaili Kari Lindroos.


title: Anis Lounifi

text: Anis Lounifi (s. 7. tammikuuta 1978) on tunisialainen judovalmentaja ja judoka, joka on voittanut maailmanmestaruuden, sekä kaksi kertaa Afrikan-mestaruuden. Lounifista tuli vuoden 2001 maailmanmestaruuskisojen päätteeksi ensimmäinen judon MM-tittelin voittanut afrikkalainen. Hän voitti kisojen aikana muun muassa hallitsevan mestarin, Kuuban Manolo Poulotin ja loppuottelussa belgialaisen Cédric Taymansin.


title: Anis Lounifi

text: Aktiiviuransa jälkeen Lounifi on toiminut Judon naistenmaajoukkueen valmentajana.


title: Garigeba qelmtsipis karisa

text: Garigeba qelmtsipis karisa (, 'kuninkaallisen hovin säädökset', 'kuninkaallisen hovin perustuslaki') on keskiaikainen georgialainen lakiteksti. Sen laatimisajankohtana on yleisesti pidetty kuningas Giorgi V Loistavan toista hallituskautta (1314–1346) tai aikaa sen lähellä. Vain osa alkuperäistekstistä on säilynyt yhden 1600-luvun käsikirjoituksen muodossa. Teos on merkittävä dokumentti, joka kertoo Georgian kuningaskunnan rakenteesta ja täydentää 1700-luvun alun tutkijan prinssi Vakhuštin kertomusta Georgian keskiaikaisesta hovista ja hallintojärjestelmästä.


title: Garigeba qelmtsipis karisa

text: "Kuninkaallisen hovin säädösten" säilyneessä osassa annetaan systemaattinen ja yksityiskohtaisen selkeä kuvaus keskiajan Georgian hovista, hallintokoneistosta ja sosiaalisesta rakenteesta. Jotkin tekstin osiot perustuvat selvästi 1000- ja 1100-luvuille ulottuvaan perinteeseen. Tärkeimpiin lukuihin kuuluvat ne, jotka käsittelevät hovietikettiä, kuten kruunajaisseremonian järjestystä, kuninkaan pukeutumista, kuninkaallisten päivällisten tarjoilua, audiensseja ja tärkeiden juhlapäivien ja uskonnollisten paastopäivien viettoa. Tekstissä määrätään ministeriren (visiirien) velvollisuudet ja oikeudet ja kerrotaan valtaneuvoston ("savaziro") istuntojen protokolla. Kappaleessa amirspasalarin (asevoimien komentajan) ja hänen henkilökuntansa velvollisuuksista mainitaan myös teknisiä yksityiskohtia Georgian kuninkaallisen armeijan varustuksesta.


title: Garigeba qelmtsipis karisa

text: Teoksen löysi ja julkaisi Ekvtime Taqaišvili nimellä "Institution des cours royales" Tbilisissä vuonna 1920 ("Monumenta Georgica", tom. IV, no. 1). Suuri osa version materiaalista on käännetty englanniksi ja liitetty W.E.D. Allenin teokseen "A History of the Georgian People" (Lontoo, 1932). Toinen huomattava painos on Ivane Surguladzen "Khelmtsipis karis garigeba" (, , Tbilisi, 1993), jossa on L. Lozovaian ja Kevin Tuiten englanninkielinen käännös.


title: Eilen, tässä ja nyt

text: Eilen, tässä ja nyt on keväällä ja syksyllä 2008 Subilla tullut viihde- ja visailuohjelma, jossa ensimmäisellä kaudella juontajana oli Janne Kataja ja toisella kaudella juontajana toimi viikoittain vaihtuva, tunnettu vieras.


title: Eilen, tässä ja nyt

text: Ohjelmassa muisteltiin ja käytiin läpi 80 ja 90-luvun muotia, vimpaimia, musiikkia, mainoksia, ihmisiä ja tv-ohjelmia, jotka monet ovat jo unohtaneet tai ainakin haluaisivat unohtaa. Joukkueissa mitteli kaksi-kolme vakituista paria: 1. kaudella Kata Kärkkäinen ja Jaakko Heinimäki, Heli Roiha ja Paleface sekä Niko Kivelä ja Teemu Vesterinen. 2. kaudella Ruben Stiller ja Janne Kataja sekä Jaakko Heinimäki ja Kata Kärkkäinen. Se joukkue kumpi tiesi neon värien maailmasta paremmin, sai enemmän pisteitä ja voitti. He saivat myös lopuksi valita vanhan kappaleen kahdesta vaihtoehdosta.


title: James Kyson Lee

text: James Kyson Lee (, s. 13. joulukuuta 1975 Soul, Etelä-Korea) on amerikkalainen näyttelijä. Hänet tunnetaan parhaiten roolistaan Ando Masahashina Heroes-televisiosarjassa.


title: James Kyson Lee

text: Lee muutti perheineen New York Cityyn 10-vuotiaana. Hän valmistui Bronx High School of Sciencestä ja opiskeli viestintää Boston Universityssa ja New England Institute of the Artsissa.


title: James Kyson Lee

text: Kokeiltuaan improvisaatioteatteria hän innostui näyttelemisestä ja muutti Los Angelesiin, missä hän ryhtyi harjoittelemaan musiikkia, tanssia ja näyttelemistä.


title: James Kyson Lee

text: Lee on näytellyt vierasnäyttelijänä televisiosarjoissa kuten CSI, Las Vegas, ja West Wing.


title: Edmond de Sélys-Longchamps

text: Michel Edmond de Sélys-Longchamps (25. toukokuuta 1813 Pariisi – 11. joulukuuta 1900 Lüttich) oli belgialainen liberaalipoliitikko ja eläintieteilijä.


title: Edmond de Sélys-Longchamps

text: Sélys-Longchamps syntyi varakkaaseen aristokraattiperheeseen. Hän opiskeli kotiopetuksessa eikä koskaan opiskellut yliopistossa. Jo poikasena hän kiinnostui hyönteisistä ja linnuista, ja keräsi suurenmoiset kokoelmat molemmista. Hän oli aikansa suurin auktoriteetti sudenkorentojen ja hentosudenkorentojen luokittelussa ja määrittämisessä. Hänen hyönteiskokoelmansa on sijoitettu Belgian kuninkaalliseen luonnonhistorialliseen museoon Brysselissä.


title: Edmond de Sélys-Longchamps

text: Lintutiede oli Sélys-Longchampsille koko elämän kestävä intohimo. Hän keräsi Waremmen museoon laajan kokoelman sekä eurooppalaisten että kaukomaiden lintujen nahkoja. Kokoelmassa oli muun muassa siivetönruokki ja sen muna. Linnuista hän nimesi ainakin hömötiaisen alalajin "P. m. borealis" 1843.


title: Edmond de Sélys-Longchamps

text: Hän tutki myös pikkunisäkkäitä ja nimesi muun muassa pikkutunnelimyyrän ("Microtus subterraneus") 1836.


title: Edmond de Sélys-Longchamps

text: Sélys-Longchamps julkaisi useita teoksia, kuten "Monographie des Libellulidées d'Europe" (1840), "Revue des Odonates d'Europe" (1850) ja "Faune Belge" (1842). Ensimmäisen tieteellisen kirjoituksensa hän julkaisi 18-vuotiaana, luettelon Liegen alueen hyönteisistä. Kaikkiaan hän julkaisi yli 250 kirjoitusta. Hän oli innokas matkailija ja vietti pitkiä aikoja lähes kaikissa Euroopan maissa. Hän oli useimpien eurooppalaisten entomologisten seurojen jäsen ja oli auttamassa Belgian entomologisen seuran perustamisessa 1856.


title: Edmond de Sélys-Longchamps

text: Sélys-Longchamps edusti Belgian parlamentissa liberaaleja ja toimi Waremmen edustajana 1846. Senaattiin hän pääsi 1855 ja toimi senaatin puhemiehenä 1880–1884.


title: PalaLottomatica

text: PalaLottomatica, entiseltä nimeltään PalaEUR on monitoimihalli Roomassa. Arkkitehdit Pier Luigi Nervi ja Marcello Piacentini suunnittelivat hallin vuonna 1956. Halli valmistui Rooman olympialaisiin 1960. 1999 hallia restauroitiin arkkitehti Massimiliano Fuksasin johdolla ja nimi vaihdetiin nykyiseensä, PalaLottomaticaan.


title: Andrew Brunette

text: Andrew Brunette (s. 24. elokuuta 1973 Sudbury, Ontario) on kanadalainen entinen ammattilaisjääkiekkoilija, joka pelasi NHL:ssä 16 kautta vuosina 1995–2012. Brunette oli pelipaikaltaan vasen laitahyökkääjä.


title: Andrew Brunette

text: Brunette pelasi ensi pelinsä OHL:ssä Owen Sound Platersin riveissä vuonna 1990. Hän pelasi OHL:ssä kolme kautta, joista viimeisellä hän teki kovat tehopisteet: 162 pistettä 66 ottelussa. Washington Capitals varasi Brunetten kesällä seitsemännellä kierroksella, 174. pelaajana.


title: Andrew Brunette

text: Varausta seuranneena kautena Brunette pelasi Hampton Roads Admiralsissa ECHL:ssä vajaan kauden, kunnes hänet nostettiin AHL:ään samana kautena. Brunette pelasi vielä seuraavat neljä kautta AHL:ssä, tehden kuitenkin parinkymmenen ottelun mittaisia visiittejä Washingtoniin. Ensimmäisen NHL-ottelunsa hän pelasi kaudella 1995–1996.


title: Andrew Brunette

text: Kesällä 1998 Brunette siirtyi laajennusvaraustilaisuudessa Nashville Predatorsin riveihin. Ensimmäisellä kaudellaan Nashvillessa hän pääsikin pelaamaan 77 ottelua – enemmän kuin koskaan ennen. Yhden kauden jälkeen Predatorsissa hän siirtyi NHL:n laajennusjoukkue Atlanta Thrashersiin. Toisella kaudellaan NHL:ssä Brunette löi pisteiden valossa itsensä lopullisesti läpi.


title: Andrew Brunette

text: Kaudeksi 2001–2002 Brunette siirtyi Minnesota Wildiin. Pudotuspeleissä 2003 Brunette ratkaisi konferenssin puolivälierän Colorado Avalanchea vastaan ja sai näin nimensä historiankirjoihin ollen viimeinen Patrick Royn selän taakse maalin tehnyt pelaaja.


title: Andrew Brunette

text: Brunette siirtyi jälkeen Colorado Avalancheen, solmittuaan seuran kanssa sopimuksen elokuussa 2005. Kauden 2005–2006 pudotuspeleissä Brunette ratkaisi jälleen sarjan, tällä kertaa Dallas Starsia vastaan konferenssin puolivälierissä. Seuraava kausi on Brunetten paras kausi tilastollisesti, hän ylitti ensimmäistä kertaa piste per peli -rajan. Kauden 2007–2008 alussa Brunette teki uransa 500. pisteen Calgary Flamesiä vastaan.


title: Andrew Brunette

text: Brunette palasi kesällä 2008 Minnesota Wildiin tehtyään kolmen vuoden ja seitsemän miljoonan dollarin sopimuksen seuran kanssa. Heinäkuun alussa 2011 Brunette teki yhden vuoden ja kahden miljoonan dollarin sopimuksen Chicago Blackhawksin kanssa. Kausi 2011–2012 jäi hänen pelaajauransa viimeiseksi.


title: Andrew Brunette

text: Brunette ilmoitti pelaajauransa päättymisestä helmikuussa 2013, jolloin hänet nimitettiin neuvonantajaksi Minnesota Wildin organisaatioon. Hän pelasi 16 kautta kestäneellä NHL-urallaan 1 110 ottelua runkosarjassa ja 49 pudotuspeleissä. Pisteitä hän teki runkosarjassa 733, 268 maalia ja 465 syöttöpistettä, ja pudotuspeleissä 35, 17 maalia ja 18 syöttöpistettä.


title: Andrew Brunette

text: Brunetten fyysisiä ominaisuuksia on kehuttu, ja hän pelasikin joulukuun 2001 loukkaantumisen jälkeen 509 ottelua putkeen helmikuuhun 2009.


title: Saint-Étienne (Sens)

text: Saint-Étienne eli Sensin katedraali on Sensin kaupungissa Yonnessa Ranskassa sijaitseva roomalaiskatolinen katedraali. Sitä pidetään usein ensimmäisenä goottilaisen tyylin katedraalina. Rakentamisen aloitusvuoden (1135) suhteen tämä pitääkin paikkansa, samoin sen pyhityksen suhteen (1163). 1490 - 1515 rakennetun poikkilaivan suhteen se on yksi parhaimmista liekkigotiikan edustajista Ranskassa.


title: David Ling

text: David Ling (s. 9. tammikuuta 1975 Halifax, Nova Scotia) on kanadalainen ammattilaisjääkiekkoilija, joka edusti jääkiekon SM-liigassa pelaavaa Jokereita kaudella 08-09. Vuonna 1992 uransa aloittanut Ling oli yksi IHL:n tähtipelaajista 1990-luvulla. Ling on edustanut monipuolisella urallaan NHL-seuroja Columbus Blue Jackets ja Montreal Canadiens.


title: David Ling

text: Ling aloitti uransa kaudella 1992–93 OHL:n seurassa Kingston Frontenacs, jossa hän keräsi 63 tehopistettä. Hän sai kaudelta myös 275 jäähyminuuttia.


title: David Ling

text: Ling pelasi yhteensä 93 peliä NHL-urallaan useimmiten Columbus Blue Jacketsin rivissä. Hän pelasi juniorina Kingston Frontenacsissa, jossa hän sai 135 pistettä kaudella 1994–95. Tämän saavutuksen jälkeen Ling voitti CHL:n vuoden pelaaja -palkinnon. 9. heinäkuuta 2007 Ling allekirjoitti vuoden sopimuksen Toronto Maple Leafsin kanssa, joka siirsi hänet farmijoukkueehensa.


title: Jon Elster

text: Jon Elster (s. 22. helmikuuta 1940) on norjalainen sosiologi ja poliittinen filosofi. Elster on erikoistunut tieteenfilosofiaan sekä rationaalisen valinnan teoriaan. 1980-luvulla hän oli myös niin sanotun analyyttisen marxismin tunnetuimpia edustajia.


title: Jon Elster

text: Tekopyhyyden sivilisoiva vaikutus on Jon Elsterin (1986) näkemys, teoria, periaate, siitä että ihmiset vetoamalla pinnallisestikin johonkin seikkaan samalla alkavat toteuttaa tuota käytännössä. Tällainen voisi olla vaikkapa se, että, Setälän esimerkkiä seuraten, oikeudenmukaisuusperiaatteeseen vetoavat yksilöt alkaisivat uskoa esittämiinsä periaatteisiin ja ryhtyisivät toteuttamaan niitä laajemmin.


title: Ivan Tkatšenko

text: Ivan Leonidovitš Tkatšenko (, 9. marraskuuta 1979 Jaroslavl, Neuvostoliitto – 7. syyskuuta 2011 Jaroslavl, Venäjä) oli venäläinen jääkiekkoilija. Tkatšenkon viimeiseksi seuraksi jäi KHL-joukkue HK Lokomotiv Jaroslavlissa.


title: Ivan Tkatšenko

text: Tkatšenko aloitti pääsarjauransa HK Neftehimik Nižnekamskissa vuonna 1999. Kahden kauden jälkeen hän palasi kasvattajaseuraansa HK Lokomotiv Jaroslavliin, jossa hän on ollut voittamassa kahta Venäjän mestaruutta vuosina 2002 ja 2003. Columbus Blue Jackets varasi Tkatšenkon neljännen kierroken varauksena, varausnumerolla 98, vuoden . Tkatšenko oli voittamassa hopeaa Venäjän maajoukkueessa vuoden 2002 jääkiekon maailmanmestaruuskilpailuissa. Tkatšenko sai surmansa lento-onnettomuudessa 7. syyskuuta 2011 Venäjällä, kun HK Lokomotiv Jaroslavlia kauden 2011–2012 ensimmäiseen KHL-sarjan otteluun kuljettamassa ollut lentokone putosi maahan.


title: Takifugu rubripes

text: Takifugu rubripes (syn. "Fugu rubripes") eli fugu on tunnetuin pallokalalaji.


title: Takifugu rubripes

text: "Takifugu rubripes" voi kasvaa 80 senttimetriä pitkäksi. Sen vatsapuoli on vaalea, selkäpuoli tummapilkkuinen. Rintaevän takana on laajempi musta läikkä, jossa on ohuet vaaleankeltaiset reunat.


title: Takifugu rubripes

text: "Takifugu rubripes" -pallokaloja elää Tyynenmeren luoteisosassa, Kiinan ja Japanin lähivesillä. Poikaset elävät jokisuiden murtovedessä, mutta aikuiset muuttavat meriveteen.


title: Takifugu rubripes

text: "Takifugu rubripes" -pallokaloja kasvatetaan Japanissa ruokakaloiksi. Pallokala-ateriat ovat äärimmäisen himottuja, vaikka sen tietyt osat, etenkin maksa, ovat äärimmäisen myrkyllisiä. Kala itsessään on miedon makuinen, mutta siihen jäänyt myrkky kihelmöi huulissa.


title: Takifugu rubripes

text: Viljeltyjä kaloja tutkimalla on selvitetty, että myrkky on peräisin eräästä bakteerilajista, jota kala saa ravintonsa mukana. Jos kalaa on ruokittu vain myrkyttömällä ruoalla tarpeeksi kauan, siitä voi syödä jopa maksan.


title: Takifugu rubripes

text: Jotta kokki saa erityisluvan valmistaa tätä pallokalaa ruoaksi, hänen on suoritettava näyttökoe, jossa kala fileoidaan, turvalliset ja vaaralliset osat lajitellaan eri tarjottimille ja merkitään asiaankuuluvasti.


title: Takifugu rubripes

text: Vuosisatoja vanhan kiellon mukaan Japanin keisari ei saa uhmata kuolemaa syömällä fugua. Vuosina 1996–2008 fuguun kuoli Japanissa yhteensä 34 henkeä, eli keskimäärin lähes kolme vuodessa. Kuolemien määrä on kuitenkin vähentynyt. Vielä 1950-luvulla fugun syönnistä saattoi kuolla 400 ja sairastua yli 31 000 henkeä vuosittain.


title: Takifugu rubripes

text: Shimonosekin kaupunki on Japanin fuguntuotannon keskus.


title: Takifugu rubripes

text: "Takifugu rubripes" -lajin eläinkunnan pienimpiin kuuluva 390 miljoonan emäsparin genomi on selvitetty vuonna 2001. Sillä on noin 31 000 geeniä, joiden avulla se tuottaa noin 33 600 proteiinia. Fugun genomi on noin kahdeksasosa ihmisen genomista, mutta se sisältää useimmat ihmiselläkin olevista geeneistä ja säätelyelementeistä. Tämän vuoksi fugua on käytetty verrokkina myös vuonna 2003 julkaistun ihmisen genomin selvittämisessä ja esimerkiksi ihmisen geenimäärien arvioinnissa.


title: Ajoneuvos

text: Ajoneuvos on autoiluviihdeohjelma, jota juontaa Jussi Halli. Ohjelman ensimmäinen jakso esitettiin 18. maaliskuuta 2006 MTV3-kanavalla aina vuoteen 2009 asti. Ohjelmaa on esitetty 5. tuotantokaudesta alkaen MTV3 MAX-kanavalla 11. marraskuuta 2011 lähtien.


title: Ajoneuvos

text: Ohjelmassa Halli testaa kilparadoilla, maastossa tai kaupungissa erilaisia autoja, kuten loisto-, kilpa- ja maastoautoja. Ajoneuvoksessa vierailee myös kulkuvälineistä kiinnostuneita julkisuuden henkilöitä, joille etsitään jokaisessa jaksossa heille sopiva liikkumisväline. Myös muita liikennevälineitä kuin henkilöautoja käsitellään. Halli testaa myös vanhoja klassikkoajoneuvoja.


title: Ajoneuvos

text: Ohjelman 6. tuotantokausi alkoi MTV3 MAX-kanavalla 27. marraskuuta 2012 ja Hallin mukaan liittyi Katri Sorsa ja Iida Ketola. 7. tuotantokausi alkoi 24. syyskuuta 2013.


title: Ajoneuvos

text: Ohjelman tuottaa Moskito Television.


title: Diracin meri

text: Diracin meri on vanhentunut malli, jolla kuvataan tyhjiötä negatiiviset energiatilat täyttävien elektronien mereksi. Se yrittää yhdistää kvanttimekaniikan ja suppean suhteellisuusteorian. Kvanttikenttäteoria on kuitenkin ainut malli, jolla tämä asia onnistuu ilman sisäisiä ristiriitoja. Nimensä mukaisesti mallin keksi Paul Dirac vuonna 1930.


title: Diracin meri

text: Mallilla halutaan kuvata negatiivisen energian ratkaisuja. Malli yrittää vastata kysymykseen, miksi positiivisen energian omaavat elektronit eivät romahda negatiiviseen tilaan, koska energeettisesti edullisempi. Perusteluna oli, että negatiiviset energiat ovat jo täynnä. Negatiiviset energiat muodostavat tämän ilmiön, jota kutsutaan Diracin mereksi.


title: Diracin meri

text: Diracin yhtälön ratkaisut saavat molemmat Erityisen suhteellisuusteorian sallimat energian arvot eli


Diracin meri


title: Diracin meri

text: jonka mukaan siis jokaista positiivista energiatilaa vastaa negatiivinen energiatila. Tavallisen aineen energiaa kuvataan yhtälön positiivisella arvolla. Mutta Dirac halusi selittää myös yhtälön negatiiviset ratkaisut. Kun kaikki negatiiviset energiatilat on täytetty elektroneilla, Paulin kieltosääntö estää positiivisen energian elektroneja siirtymästä negatiivisen energian tiloihin. Tällöin kyseessä on Diracin meren mukainen tyhjiö ja sen energia on nolla. Antimateria on "aukko" Diracin meressä ja sen energia saadaan yo. yhtälön negatiivisesta ratkaisusta. Tämä tarkoittaa sitä, että jos esimerkiksi negatiiviselta energiatilalta poistuu yksi elektroni, sen tilalle syntyy "aukko" (elektronin antihiukkanen positroni), jolla on yhtä suuri, mutta vastakkainen määrä energiaa kuin poistuneella elektronilla.


title: Diracin meri

text: Diracin meren ajatellaan olevan rakenteeltaan homogeeninen ja sijaitsevan kaikkialla avaruudessa (vrt. eetteri). Tästä seuraa kuitenkin ongelmia viimeistään tarkasteltaessa gravitaatiota, sillä äärettömän hiukkasmeren aiheuttaman painovoiman pitäisi olla havaittavissa.


title: Konstantin Rudenko

text: Konstantin Valerjevitš Rudenko (, s. 23. heinäkuuta 1981 Öskemen, Kazahstanin SNT, Neuvostoliitto) on venäläinen jääkiekkoilija. Hän pelaa KHL-joukkue Barys Astanassa.


title: Konstantin Rudenko

text: Rudenkon ura pääsarjatasolla alkoi vuonna 1999 SKA Pietarissa. Seuraavaksi kaudeksi hän siirtyi HK Lokomotiv Jaroslavliin, jossa hän oli voittamassa kahta Venäjän mestaruutta vuosina 2002 ja 2003. Kaudeksi 2011–2012 Rudenko siirtyi HK Atlantiin ja sieltä seuraavaksi kaudeksi Barys Astanaan.


title: Grimm’s manga

text: Grimm's Manga on Pauna media groupin julkaisema Kei Ishiyaman piirtämä manga, joka käsittelee kahdessa osassaan kahdeksan muutettua Grimmin satua. Susi rakastuu Punahilkkaan, Saapasjalkakissa onkin kissahirviö jne. Kei Ishiyama on Prinsessa Ai:n Piirtäjän, Kujiradou Misahon pikkusisko.


title: Hellevi Arjava

text: Anni Kaarina Hellevi Arjava (o.s. Manninen; s. 27. heinäkuuta 1937 Helsinki) on suomalainen kirjailija ja eläkkeellä oleva äidinkielenopettaja. Hän on Anni Swanin ja Otto Mannisen pojantytär. Hänen isänsä oli tietokirjailija Antero Manninen, ja hänen veljensä on historiantutkija Ohto Manninen.


title: Cerro Fitz Roy

text: Cerro Fitz Roy tai Monte Fitz Roy on Patagonian Andeilla Chilen ja Argentiinan rajalla sijaitseva vuorenhuippu. Huipun korkeus merenpinnan tasosta on 3 375 metriä. Joskus sitä kutsutaan myös nimellä Cerro Chaltén, mikä johtuu Tehuelche-intiaanien käyttämästä kutsumanimestä ”savuava vuori”.


title: Cerro Fitz Roy

text: Ensimmäisinä huipulle onnistuivat nousemaan ranskalaiset vuorikiipeilijät Lionel Terray ja Guido Magnone vuonna 1952.


title: Levypallo

text: Levypallo on koripallotermi, joka tarkoittaa epäonnistuneen heittoyrityksen jälkeistä pallon tarkoituksellista haltuun ottamista. Heiton ei tarvitse osua korirautaan tai -levyyn, jotta levypallo syntyisi.


title: Levypallo

text: Levypallot on jaettu hyökkäys- ja puolustuslevypalloihin. Joukkuelevypallo (hyökkäys- tai puolustuslevypallo) merkitään joukkueelle, joka saa pallon hallinnan, kun pallo menee ulos kentältä pelitilanneheiton seurauksena.


title: Lenka Hellstedt

text: Lenka (Leena-Kaisa) Hellstedt (s. 27. huhtikuuta 1968) on suomalainen elokuva- ja tv-ohjaaja ja käsikirjoittaja.


title: Lenka Hellstedt

text: Hellstedt on valmistunut Taideteollisen korkeakoulun elokuvataiteen osastolta ohjaajaksi ja käsikirjoittajaksi. Hän on ohjannut pitkät elokuvat "Minä ja Morrison" (2001) ja "Maata meren alla" (2009). Hellstedt on ohjannut myös lyhytelokuvia ja muun muassa televisiosarjoja "Kotikatu", "Käenpesä" ja "Kaikki kunnossa".


title: Lenka Hellstedt

text: Hellstedin puoliso on elokuvaaja Pini Hellstedt.


title: Cerro Torre

text:
Cerro Torre on Patagonian Andeilla Chilen ja Argentiinan rajalla sijaitseva vuorenhuippu. Huipun korkeus merenpinnan tasosta on 3 128 metriä.
Cerro Torrea lähellä idässä sijaitsee myös Cerro Fitz Royn 3 375 metriä korkea huippu. Näiden välissä on syvä laakso, jonka on kuluttanut Glaciar Torre -jäätikkö. Vuori on osa Los Glaciaresin kansallispuistoa.


title: Cerro Torre

text: Cerro Torre on 30 kilometriä pitkän pohjoisesta etelään kulkevan vuorijonon korkein kohta. Vuorijono sijaitsee Eteläisen Patagonian jäätikön itäreunalla Paso Marconin ja Paso del Vienton välisellä alueella. Pääpilarin vieressä pohjoispuolella on kaksi matalampaa terävää huippua, Torre Egger (2 900 m) ja Cerro Standhardt (2 800 m). Sen eteläpuolella sijaitsee laaja-alaisempi jäätikön peittämä Cerro Adela (2 960 m).


title: Amirspasalar

text: Amirspasalar () oli keskiajalla Georgian armeijan komentajan virkanimike ja yksi Georgian kuningaskunnan korkeimmista viroista. Se on peräisin sanoista "amir", joka on "komentajaa", "kuvernööriä" tai "prinssiä" tarkoittava arabiankielinen termi, ja "spasalar", joka on tullut muinaispersian sanasta "spahbod". Englanniksi virasta käytetään yleensä nimitystä Lord High Constable.


title: Amirspasalar

text: Amirspasalar oli kuninkaallisen armeijan ylin komentaja sodan aikana ja valtion lipun kantaja. Kuningatar Tamarin hallituskaudella (1084–1213) se oli valtion kolmanneksi korkein virka atabekin jälkeen. Teos "Kuninkaallisen hovin säädökset", joka kirjoitettiin todennäköisesti kuningas Giorgi V:n toisen valtakauden aikana (1314–1346), määrittelee viran "kunniavisiiriksi ja armeijan päälliköksi".


title: Amirspasalar

text: Amirspasalar-arvonimi mainitaan ensimmäisen kerran kuningas Giorgi III:n hallituskaudella (1156–1184), mutta sen otti ilmeisesti käyttöön Giorgin isoisä Davit IV (hallitsi 1189–1125), joka uudisti voimakkaasti Georgian asevoimia ja siviilihallintoa. 1100-luvun alussa amirspasalar valittiin Orbeli-suvusta, mutta vuonna 1155 kuningas Demetre I:n poika Davit V syrjäytti isänsä ja yritti rajoittaa suvun vaikutusvaltaa siirtämällä viran sen kilpailijalle Tirkaš Abuletisdzelle. Kun Demetre nousi takaisin valtaan, Orbelit pitivät jälleen virkaa hallussaan Giorgi III:n vastaiseen kapinaansa saakka vuosina 1176/1177. Silloin se annettiin kiptšakkialkuperää olevalle Qubasarille. Vuonna 1184 kuningatar Tamar erotti Qubasarin ja nimitti amirspasalariksi Gamrekeli-suvun jäsenen. Myöhemmin virka siirtyi Mkhargrdzeli-suvussa ja heidän jälkeensä Džaqeli-suvussa.


title: Amirspasalar

text: Kun Georgian kuningaskunta hajosi myöhemmin 1400-luvulla, virka käytännössä lakkautettiin.


title: Staraoke

text: Staraoke on lasten laulukilpailuohjelma, jota on esitetty alun perin MTV3-kanavalla ja sittemmin MTV3 Juniorilla vuodesta 2003 vuoteen 2011. Kilpailuun voivat osallistua vain lapset, joiden ikä oli 7-12. Kilpailun ikärajaa nostettiin neljännellä tuotantokaudella 8-13:een. Ohjelmaa juonsi pop- ja rap-artisti Kana ja myös esitti ohjelman tunnuskappaleen.


title: Staraoke

text: Ohjelma perustui Staraoke -PC-peleihin, joita pystyi ostamaan myös kotiin. Sittemmin peli on julkaistu myös iPhonelle ja iPad:lle.


title: Staraoke

text: "Staraoke" on Suomen menestynein ohjelmaformaatti maailmalla. Se on myyty jo Englantiin, Ranskaan, Saksaan, Italiaan, Espanjaan, Puolaan, Ruotsiin ja Unkariin. Formaatti voitti 8. huhtikuuta 2008 Emmy-palkinnon parhaana interaktiivisena ohjelmana, ollen ensimmäinen suomalainen ohjelma joka on voittanut kyseisen palkinnon.


title: Staraoke

text: Ohjelman kolmannen tuotantokauden voitti Diandra Flores, joka sittemmin on voittanut Suomen Idolsin.


title: Staraoke

text: Staraoke pyörii kuudessa maassa Cartoon Network -kanavalla. Ohjelmassa on melkein sama idea kuin suomalaisessa, mutta jaksoissa on kaksi kahden hengen joukkuetta. Lisäksi on kaksi soolokierrosta sekä yksi duettokierros. Häviäjäjoukkue saa ohjelman lopuksi niskaansa suuret määrät erivärisiä nesteitä. Pelihahmoina on Cartoon Networkilla esitettävien sarjojen hahmoja. Esim. Tehtotytöt ja Scooby Doo.


title: Tuula Minetti

text: Tuula Minetti (o.s. Myllyniemi, s. 9. marraskuuta 1964) on suomalainen squashinpelaaja.


title: Tuula Minetti

text: Minetti voitti joukkueiden Euroopan-mestaruuskilpailuissa pronssia vuonna 1990. Hän pelasi 126 maaottelua vuosina 1980–1998. Suomen mestaruuden hän on voittanut 20 kertaa vuosina 1983, 1985–2000, 2002 ja 2008–2009.


title: Tuula Minetti

text: Squashin maailmanlistalla Minetti oli parhaimmillaan 14:s vuonna 1992, mikä on korkein suomalaisen naispelaajan sijoitus. Muista naispuolisista yksilömailapelaajista vain sulkapalloilija Anu Nieminen on ollut korkeammalla (13:s vuonna 2002).


title: Johan Åkerman

text: Johan Åkerman (s. 20. marraskuuta 1972 Tukholma, Ruotsi) on ruotsalainen jääkiekkoilija..


title: Johan Åkerman

text: Åkerman voitti HockeyAllsvenskanin pistepörssin kaudella 2005–2006, vaikka hän on pelipaikaltaan puolustaja. Seuraavalla kaudella Åkerman voitti HV71:n sisäisen pistepörssin Elitserienissä, antaen samalla koko liigassa eniten maaliin johtaneita syöttöjä. Vuonna 2008 hän oli voittamassa Ruotsin mestaruutta HV71:ssä.


title: Johan Åkerman

text: Kaudelle 2008–2009 Åkerman siirtyi Venäjälle Lokomotiv Jaroslavliin ja uuteen KHL-liigaan. Kaudella 2009–2010 hän pelasi NLA:n HC Luganossa ja seuraavalla kaudella DEL-liigan Kölner Haiessa. Åkerman palasi Ruotsiin kaudeksi 2011–2012, kun hän teki sopimuksen Linköpingin kanssa. Hänet hankittiin erityisesti parantamaan joukkueen ylivoimapeliä. Kausi alkoi kuitenkin huonosti, ja tammikuussa Linköping erotti Åkermanin, joka oli jäämässä ylimääräiseksi pelaajaksi. Hän ehti pelata 36 ottelua ja tehdä niissä 10 pistettä. Åkermanin tehotilasto (-13) oli joukkueen huonoin. Hän ehti olla ilman joukkuetta noin viikon, kun hän teki sopimuksen Kölner Haieen.


title: Johan Åkerman

text: Åkerman teki ensiesiintymisen Ruotsin maajoukkueessa 34-vuotiaana vuoden 2007 maailmanmestaruuskilpailuissa.


title: Basware

text: Basware Oyj on Helsingin pörssissä noteerattu taloushallinnon ohjelmistoja tuottava yritys. Basware on perustettu vuonna 1985 nimellä "Baltic Accounting Systems". Nykyisen nimensä yhtiö sai vuonna 1993.


title: Basware

text: Baswaren toimitusjohtaja on syyskuusta 2016 lähtien ollut Vesa Tykkyläinen. Häntä ennen toimitusjohtajana toimivat Esa Tihilä vuosina 2011–2016, Ilkka Sihvo 2005–2011 ja Hannu Vaajoensuu 1999–2004. Vaajoensuu on toiminut vuodesta 2005 hallituksen puheenjohtajana ja Sihvo varapuheenjohtajana vuodesta 2012.


title: Basware

text: Joulukuussa 2018 amerikkalainen Tradeshift ilmoitti aikeistaan tehdä ostotarjouksen Baswaresta.


title: Basware

text: The Art of Basware on vuosittain nuorille kuvataiteilijoille järjestettävä kilpailu, jonka tarkoituksena on tukea ja kannustaa nuoria kehittämään omaa osaamistaan. Kilpailun suosio on kasvanut vuosi vuodelta ja vuonna 2008 yhdeksännen kerran järjestettyyn kilpailuun osallistui 243 alle 30-vuotiasta taiteilijaa yhteensä 612 teoksella. Kilpailun voittajateos sekä viisi muuta työtä lunastettiin Baswaren taidekokoelmaan.


title: Parantala (Äänekoski)

text: Parantala on kylä Äänekoskella. Kylä sijaitsee Äänekosken ja Saarijärven rajalla noin 12 kilometrin päässä Äänekosken keskustasta valtatie 13:n varrella. Parantalan kylän ympärillä on kolme merkittävää järveä, etelässä Kiimasjärvi ja länsipuolella on Pyhäjärvi ja Ahvenlampi. Koskienergia Oy:n omistama Parantalankosken voimalaitos erottaa Kiimasjärven ja Pyhäjärven toisistaan. Parantalan koulu lakkautettiin vuodenvaihteessa 2006.


title: Parantala (Äänekoski)

text: Parantalaa on asuttanut neljän ison kantatilan suvut useissa ikäpolvissa, kuten Karppaset, Poikoset, Hyytiäiset ja Autioniemi. Jatkosodan aikana ja heti jälkeen sinne muutti evakkoon useita Karjalasta kotoisin olevia perheitä.


title: Ferrid Kheder

text: Ferrid Kheder (s. 3. maaliskuuta 1975 Graulhet, Ranska) on ranskalais-tunisialainen vapaaottelija ja entinen judoka. Hänellä on 3. danin musta vyö judossa.


title: Ferrid Kheder

text: Kheder syntyi Graulhetissa Etelä-Ranskassa vuonna 1975. Hänen isänsä on kotoisin Tunisiasta ja äiti Espanjasta. Kheder kiinnostui kamppailulajeista 4-vuotiaana ja aloitti saman tien judon harrastamisen. Hän siirtyi kilpailemaan Ranskan maajoukkueeseen vuonna 1993 ja voitti muun muassa Ranskan junioreiden maailmanmestaruuden alle 71-kiloisissa vuosina 1994 ja 1995, sekä junioreiden euroopanmestaruuden vuonna 1995. Aikuisten tasolla Kheder saavutti muun muassa pronssia Wrocławissa pidettyjen judon EM-kisoissa. Hän sijoittui seitsemänneksi vuoden 2000 Sydneyn kesäolympialaisissa ja saavutti yhteensä seitsemän kultamitalia eri maailmancupturnauksissa.


title: Ferrid Kheder

text: Kheder osallistui vielä vuoden 2001 aikana pikku turnauksiin Ranskassa ja Yhdysvalloissa ennen kuin siirtyi Tunisian maajoukkueeseen. Hän osallistui vuoden 2001 Afrikan-mestaruuskisoihin, jossa Kheder saavutti pronssia. Seuraavana vuonna hän kilpaili aluksi pienemmissä turnauksissa Venäjällä, Ranskassa ja Saksassa ennen Afrikan-mestaruuskisoja, jossa Kheder saavutti toistamiseen pronssia. Hän otteli vielä vuoteen 2004 asti pienemmissä judoturnauksissa Euroopassa ennen siirtymistään vapaaottelun pariin.


title: Ferrid Kheder

text: Kheder kiinnostui vapaaottelemisesta vuonna 2005 ja harjoitteli aluksi Ranskassa ja Australiassa, jonka jälkeen hän halusi päästä korkeammalle tasolle. Kheder muutti Ranskasta Yhdysvaltoihin, Kaliforniaan, jossa hän toimii vaapaotteluiden ohella henkilökohtaisena kuntovalmentajana, sekä judo-opettajana. Kheder on judon lisäksi harjoitellut vapaaottelua varten thainyrkkeilyä ja brasilialaista jujutsua, josta hänellä on ruskea vyö. Kheder otteli ensimmäisen kerran Yhdysvalloissa vuonna 2007 Pono Pananganania vastaan. Hän hävisi ottelun päätöksellä. Kheder otteli vaihtelevasti vuoteen 2008 asti, jolloin hänen tilastonsa oli 7–4. Vaihdettuaan Shawn Tompkinsin valmentajakseen vuoden 2008 lopulla Kheder voitti sen jälkeen 12 ottelusta yksitoista.


title: Samuel Butler (rehtori)

text: Samuel Butler (30. tammikuuta 1774 - 4. joulukuuta 1839) oli englantilainen klassinen kirjailija, Shrewsbury schoolin rehtori ja Lichfieldin piispa. Hänen lapsenlapsensa oli myös nimeltään Samuel Butler.


title: Samuel Butler (rehtori)

text: Butler syntyi Kenilworthissä, noin 10 kilometriä etelään Coventrysta ja 145 kilometriä Lontoosta luoteeseen. Hän kävi koulunsa Rugby Schoolissa ja vuonna 1792 hän aloitti opiskelut Cambridgen St John's Collegessa. Opiskeluaikanaan hän voitti palkintoja sekä latinan- että kreikankielisillä oodeillaan. Hän suoritti Bachelor of Artin tutkintonsa 1796, Master of Artin tutkinnon 1799 ja teologian tohtorin arvon hän sai vuonna 1811. Vuonna 1798 hänestä tuli Shrewsbury schoolin rehtori.


title: Samuel Butler (rehtori)

text: Butlerin kirkollinen ura alkoi vuonna 1802 ja hän eteni tällä uralla nopeasti: jo vuonna 1822 hänet nimitettiin Derbyn arkkidiakonin virkaan. Tähän saakka hän hoiti kirkollisia virkoja rehtorin virkansa ohella, mutta vuonna 1836 hänet nimitettiin Lichfieldin (ja hiippakunnasta samana vuonna erotetun Coventryn) piispaksi.


title: Samuel Butler (rehtori)

text: Butler tunnetaan ehkä parhaiten yhteydestään Shrewsbury schooliin. Hänen rehtoriaikanaan koulun maine parani suuresti ja opetusmetodeissaan se oli yhtä hyvä kuin mikä tahansa muu yksityiskoulu . Hän kirjoitti useita kirjoja ja oppikirjoja. Butlerilla oli laaja kirjasto, johon kuului arvokkaita aldiinilaispainoksia ja manuskripteja. Aldiinilaispainokset huutokaupattiin myöhemmin ja manuskriptit osti British Museum.


title: Samuel Butler (rehtori)

text: Piispa Butler on haudattu Shrewsbury Schoolin entisen seurakuntakirkon "Collegiate Church of St Mary the Virgin Shrewsbury'n" hautausmaalle. Hänen elämäkertansa on kirjoittanut hänen lapsenlapsensa Samuel Butler.


title: Sirkka Garam

text: Sirkka Marjatta Garam (o.s. Saarikoski, 4. toukokuuta 1939 Impilahti – 10. toukokuuta 2018 Hämeenlinna) oli suomalainen kirjailija, joka kirjoitti tieto- ja muistelmakirjoja sekä kolumneja. Hän oli kirjailija Pentti Saarikosken sisko ja Sami Garamin äiti. Hän oli naimisissa Károly Garamin kanssa.